text:
μέσο αυθαίρετης ή αδικαιολόγητης διακριτικής μεταχείρισης μεταξύ των Μερών, ή συγκεκαλυμμένο περιορισμό της εγκατάστασης ή της διασυνοριακής παροχής υπηρεσιών, καμία από τις διατάξεις του παρόντος Τίτλου και του Τίτλου V (Τρέχουσες πληρωμές και κίνηση κεφαλαίων) δεν θεωρείται ότι εμποδίζει τα Μέρη να θεσπίζουν ή να επιβάλλουν την εφαρμογή μέτρων:
 α)
 τα οποία είναι αναγκαία για την προστασία της δημόσιας ασφάλειας ή της δημόσιας ηθικής ή τη διατήρηση της δημόσιας τάξης (54)·
 β)
 τα οποία είναι αναγκαία για την προστασία της ζωής ή της υγείας των ανθρώπων, των ζώων ή των φυτών, μεταξύ άλλων, περιβαλλοντικά μέτρα αναγκαία για τον σκοπό αυτόν·
 γ)
 τα οποία αφορούν τη διατήρηση έμβιων και μη έμβιων εξαντλήσιμων φυσικών πόρων, εφόσον τα μέτρα αυτά εφαρμόζονται σε συνδυασμό με περιορισμούς για τους εγχώριους επενδυτές ή την εγχώρια παροχή ή κατανάλωση υπηρεσιών·
 δ)
 τα οποία είναι αναγκαία για την προστασία εθνικών θησαυρών με καλλιτεχνική, ιστορική ή αρχαιολογική αξία·
 (ε)
 τα οποία είναι αναγκαία για την εξασφάλιση της συμμόρφωσης με νόμους και κανονισμούς που δεν αντιβαίνουν στις διατάξεις του παρόντος Τίτλου και του Τίτλου V (Τρέχουσες πληρωμές και κίνηση κεφαλαίων) (55), συμπεριλαμβανομένων αυτών που αναφέρονται:
 i)
 στην πρόληψη δόλιων και απατηλών πρακτικών ή στην αντιμετώπιση των επιπτώσεων της πλημμελούς εκτέλεσης συμβάσεων·
 ii)
 στην προστασία της ιδιωτικής ζωής των φυσικών προσώπων, όσον αφορά την επεξεργασία και τη διάδοση δεδομένων προσωπικού χαρακτήρα, και στην προστασία του εμπιστευτικού χαρακτήρα ατομικών στοιχείων και λογαριασμών·
 iii)
 στην ασφάλεια.
 2. Οι διατάξεις του παρόντος Τίτλου, τα Παραρτήματα VII (Κατάλογος δεσμεύσεων όσον αφορά την εγκατάσταση) και VIII (Κατάλογος δεσμεύσεων όσον αφορά τη διασυνοριακή παροχή υπηρεσιών) και ο Τίτλος V (Τρέχουσες πληρωμές και κίνηση κεφαλαίων) δεν εφαρμόζονται στα αντίστοιχα συστήματα κοινωνικής ασφάλισης των Μερών ή στις δραστηριότητες που αναπτύσσονται στο έδαφος εκάστου Μέρους και οι οποίες συνδέονται, έστω και παρεμπιπτόντως, με την άσκηση δημόσιας εξουσίας.
 ΤΙΤΛΟΣ V
 ΤΡΕΧΟΥΣΕΣ ΠΛΗΡΩΜΕΣ ΚΑΙ ΚΙΝΗΣΗ ΚΕΦΑΛΑΙΩΝ
 Άρθρο 168
 Τρέχουσες συναλλαγές
 Τα Μέρη επιτρέπουν, σε ελεύθερα μετατρέψιμο νόμισμα και σύμφωνα με τις διατάξεις του άρθρου VIII των Άρθρων Συμφωνίας του Διεθνούς Νομισματικού Ταμείου, όλες τις πληρωμές και μεταβιβάσεις στο ισοζύγιο τρεχουσών συναλλαγών μεταξύ των Μερών.
 Άρθρο 169
 Λογαριασμός κεφαλαίων
 Όσον αφορά τις συναλλαγές επί του χρηματοοικονομικού λογαριασμού και του λογαριασμού κεφαλαίων του ισοζυγίου πληρωμών, μετά τη θέση σε ισχύ της παρούσας συμφωνίας, τα Μέρη εξασφαλίζουν την ελεύθερη κυκλοφορία των κεφαλαίων που συνδέονται με άμεσες επενδύσεις (56) σε νομικά πρόσωπα τα οποία έχουν συσταθεί σύμφωνα με το δίκαιο της χώρας υποδοχής και επενδύσεις και άλλες συναλλαγές που πραγματοποιούνται σύμφωνα με τις διατάξεις του Τίτλου IV (Συναλλαγές στον τομέα των υπηρεσιών, της εγκατάστασης και του ηλεκτρονικού εμπορίου) (57), καθώς και την εκκαθάριση και τον επαναπατρισμό των επενδύσεων αυτών και οποιωνδήποτε κερδών απορρέουν από αυτές.
 Άρθρο 170
 Μέτρα διασφάλισης
 1. Στην περίπτωση της Κολομβίας, οσάκις, σε εξαιρετικές περιστάσεις, οι πληρωμές και οι κινήσεις κεφαλαίων προκαλούν, ή ενδέχεται να προκαλέσουν, σοβαρά προβλήματα ως προς τη λειτουργία της νομισματικής ή της συναλλαγματικής πολιτικής στην Κολομβία, η Κολομβία δύναται να θεσπίζει μέτρα διασφάλισης όσον αφορά τις κινήσεις κεφαλαίων για περίοδο που δεν υπερβαίνει το ένα έτος. Τα εν λόγω


text:
μέτρα διασφάλισης δύνανται να διατηρούνται πέραν αυτού του χρονικού διαστήματος σε αιτιολογημένες περιπτώσεις, όταν είναι αναγκαία για να αντιμετωπισθούν οι εξαιρετικές περιστάσεις που οδήγησαν στην εφαρμογή τους. Σε αυτή την περίπτωση, η Κολομβία παρουσιάζει εκ των προτέρων στα άλλα Μέρη τους λόγους που δικαιολογούν τη διατήρησή τους.
 2. Στην περίπτωση του Περού και του μέρους ΕΕ, οσάκις, σε εξαιρετικές περιστάσεις, οι πληρωμές και οι κινήσεις κεφαλαίων προκαλούν, ή ενδέχεται να προκαλέσουν, σοβαρά προβλήματα ως προς τη λειτουργία της νομισματικής ή της συναλλαγματικής πολιτικής στο Περού ή τηνΕυρωπαϊκή 'Ενωση, το Περού ή το μέρος ΕΕ δύνανται να θεσπίζουν, αντίστοιχα, μέτρα διασφάλισης όσον αφορά τις κινήσεις κεφαλαίων για περίοδο που δεν υπερβαίνει το ένα έτος.
 3. Η εφαρμογή των μέτρων διασφάλισης σύμφωνα με την παράγραφο 2 δύναται να παρατείνεται με την επίσημη επανεισαγωγή τους σε ιδιαίτερα εξαιρετικές περιστάσεις και μετά από τον εκ των προτέρων συντονισμό μεταξύ των ενδιαφερόμενων Μερών όσον αφορά την εφαρμογή οποιασδήποτε προτεινόμενης επίσημης επανεισαγωγής.
 4. Σε καμία περίπτωση, τα μέτρα που αναφέρονται στις παραγράφους 1 και 2 δεν δύνανται να χρησιμοποιούνται ως μέσο για εμπορική προστασία ή για να προστατευθεί συγκεκριμένος κλάδος.
 5. Εάν ένα από τα Μέρη θεσπίσει ή διατηρεί μέτρα διασφάλισης σύμφωνα με τις παραγράφους 1, 2 ή 3, ενημερώνει αμέσως τα άλλα Μέρη σχετικά με τη σημασία και το πεδίο εφαρμογής των μέτρων αυτών και υποβάλλει, το συντομότερο δυνατόν, χρονοδιάγραμμα για την άρση τους.
 Άρθρο 171
 Τελικές διατάξεις
 Προκειμένου να στηρίξουν ένα σταθερό και ασφαλές πλαίσιο για μακροπρόθεσμες επενδύσεις, τα Μέρη πραγματοποιούν διαβουλεύσεις για να διευκολύνουν τη μεταξύ τους κυκλοφορία κεφαλαίων, και ιδίως την προοδευτική ελευθέρωση των κεφαλαίων και των χρηματοοικονομικών λογαριασμών.
 ΤΙΤΛΟΣ VI
 ΔΗΜΟΣΙΕΣ ΣΥΜΒΑΣΕΙΣ
 Άρθρο 172
 Ορισμοί
 Για τους σκοπούς του παρόντος Τίτλου:
 —
 ως «σύμβαση κατασκευής, εκμετάλλευσης, εξώνησης και σύμβαση παραχώρησης δημόσιων έργων», νοείται μια συμβατική διευθέτηση κύριος σκοπός της οποίας είναι η κατασκευή ή αποκατάσταση υλικής υποδομής, εργοστασίου, κτιρίων, εγκαταστάσεων ή άλλων κρατικών έργων και, δυνάμει της οποίας, ως αντάλλαγμα για την εκτέλεση μιας συμβατικής διευθέτησης από τον προμηθευτή, ο αναθέτων εκχωρεί στον προμηθευτή, για συγκεκριμένη περίοδο, την προσωρινή κυριότητα ή το δικαίωμα να ελέγχει, να εκμεταλλεύεται και να ζητά την καταβολή πληρωμής για τη χρήση των έργων για τη διάρκεια της σύμβασης·
 —
 ως «εμπορικά αγαθά ή υπηρεσίες» νοείται ο τύπος αγαθών ή υπηρεσιών που γενικά πωλούνται ή προτείνονται προς πώληση στην εμπορική αγορά σε μη δημόσιους φορείς-αγοραστές για μη δημόσιους σκοπούς, από τους οποίους και αγοράζονται συνήθως·
 —
 ως «κατασκευαστική υπηρεσία» νοείται υπηρεσία που αποβλέπει στην εκτέλεση, ανεξαρτήτως μέσου, έργων πολιτικού μηχανικού ή ανέγερση κατά την έννοια του Τμήματος 51 της Προσωρινής Κεντρικής Ταξινόμησης των Προϊόντων (εφεξής «CPPC») των Ηνωμένων Εθνών·
 —
 ως «ηλεκτρονικός πλειστηριασμός» νοείται η επαναληπτική διαδικασία που περιλαμβάνει τη χρήση ηλεκτρονικών μέσων τα οποία επιτρέπουν στους παρόχους να παρουσιάζουν είτε νέες τιμές είτε νέες αξίες ποσοτικοποιήσιμων, μη συνδεόμενων με τις τιμές, στοιχείων μιας προσφοράς σχετικά με τα κριτήρια αξιολόγησης, ή αμφότερες, επιτρέποντας την ταξινόμηση ή την αναταξινόμηση των προσφορών·
 —
 ως «γραπτώς» ή «εγγράφως» νοείται κάθε έκφραση που αποτελείται από λέξεις ή αριθμούς που είναι δυνατό

type: contracts

jurisdiction: EU


text:
να αναγνωσθούν, να αναπαραχθούν και, εν συνεχεία, να κοινοποιηθούν. Δύναται να περιλαμβάνει πληροφορίες που διαβιβάζονται και αποθηκεύονται ηλεκτρονικώς·
 —
 ως «διαγωνισμός με απευθείας ανάθεση» νοείται η μέθοδος σύναψης σύμβασης στο πλαίσιο της οποίας ο αναθέτων φορέας απευθύνεται σε πάροχο ή παρόχους της επιλογής του·
 —
 ως «μέτρο» νοείται κάθε νόμος, κανονισμός, διαδικασία, διοικητική οδηγία ή πρακτική, ή οποιαδήποτε ενέργεια αναθέτοντος φορέα η οποία αφορά καλυπτόμενες συμβάσεις·
 —
 ως «κατάλογος πολλαπλής χρήσης», νοείται ο κατάλογος των παρόχων για τους οποίους ο αναθέτων φορέας έχει καταλήξει ότι πληρούν τους όρους για συμμετοχή στον εν λόγω κατάλογο, τον οποίο ο αναθέτων φορέας προτίθεται να χρησιμοποιήσει περισσότερες από μία φορές·
 —
 ως «προκήρυξη προβλεπόμενης δημόσιας σύμβασης» νοείται η προκήρυξη που δημοσιεύεται από αναθέτοντα φορέα, με την οποία καλούνται οι ενδιαφερόμενοι πάροχοι να υποβάλουν αίτηση συμμετοχής, προσφορά, ή και τα δύο·
 —
 ως «αντισταθμιστικές ρήτρες» στις δημόσιες συμβάσεις νοούνται οποιεσδήποτε προϋποθέσεις ή δεσμεύσεις που ενθαρρύνουν την τοπική ανάπτυξη ή τη βελτίωση του ισοζυγίου πληρωμών Μέρους, όπως η χρήση τοπικού περιεχομένου, η χορήγηση αδειών εκμετάλλευσης τεχνολογίας, οι επενδύσεις, το αντισταθμιστικό εμπόριο και παρόμοιες ενέργειες ή απαιτήσεις·
 —
 ως «διαγωνισμός με ανοικτή διαδικασία» νοείται η μέθοδος σύναψης σύμβασης στο πλαίσιο της οποίας όλοι οι ενδιαφερόμενοι πάροχοι δύνανται να υποβάλλουν προσφορά·
 —
 ως «αναθέτων φορέας» νοείται ο φορέας Μέρους που αναφέρεται στο προσάρτημα 1 του Παραρτήματος XII (Δημόσιες συμβάσεις)·
 —
 ως «εξουσιοδοτημένος πάροχος» νοείται ο πάροχος που αναγνωρίζεται από αναθέτοντα φορέα ότι έχει εκπληρώσει τις προϋποθέσεις συμμετοχής·
 —
 ως «διαγωνισμός με κλειστή διαδικασία» νοείται η μέθοδος σύναψης σύμβασης στο πλαίσιο της οποίας ο αναθέτων φορέας καλεί μόνο τους προκριθέντες παρόχους να υποβάλλουν προσφορά·
 —
 ο όρος «υπηρεσίες» περιλαμβάνει τις κατασκευαστικές υπηρεσίες, εκτός εάν ορίζεται άλλως, και
 —
 ως «τεχνική προδιαγραφή» νοείται η απαίτηση διαγωνισμού, η οποία:
 α)
 ορίζει τα χαρακτηριστικά των ζητούμενων αγαθών ή υπηρεσιών, συμπεριλαμβανομένης της ποιότητας, της απόδοσης, της ασφάλειας και των διαστάσεων, ή τις διαδικασίες και μεθόδους για την παραγωγή ή την παροχή τους, ή
 β)
 αφορά απαιτήσεις περί της ορολογίας, των συμβόλων, της συσκευασίας, της σήμανσης ή της επικόλλησης ετικετών, οι οποίες ισχύουν για αγαθό ή υπηρεσία.
 Άρθρο 173
 Πεδίο εφαρμογής
 1. Ο παρών Τίτλος εφαρμόζεται σε οποιοδήποτε μέτρο θεσπίζεται από Μέρος σχετικά με τις καλυπτόμενες συμβάσεις.
 2. Για τους σκοπούς του παρόντος Τίτλου, ως «καλυπτόμενη σύμβαση» νοείται η σύμβαση που συνάπτεται προς εξυπηρέτηση σκοπών του δημοσίου για την προμήθεια αγαθών, υπηρεσιών ή συνδυασμού αυτών, όπως ορίζεται, όσον αφορά κάθε Μέρος, στο προσάρτημα 1 του Παραρτήματος XII (Δημόσιες συμβάσεις):
 α)
 των οποίων η προμήθεια δεν πραγματοποιείται με σκοπό την πώληση ή τη μεταπώληση για εμπορικούς σκοπούς ή προς χρήση για την παραγωγή ή παροχή αγαθών ή υπηρεσιών με σκοπό την πώληση ή τη μεταπώληση για εμπορικούς σκοπούς·
 β)
 με οποιοδήποτε συμβατικό μέσο, μεταξύ άλλων: αγορά, πώληση με δόσεις, χρηματοδοτική μίσθωση ή μίσθωση, με ή χωρίς προαίρεση αγοράς, συμβάσεις κατασκευής, εκμετάλλευσης, εξώνησης και συμβάσεις παραχώρησης δημόσιων έργων·
 γ)
 της οποίας η αξία είναι τουλάχιστον ίση με το κατώτατο όριο που προσδιορίζεται, για έκαστο Μέρος, στο προσάρτημα 1 του Παραρτήματος XII (Δημόσιες συμβάσεις), κατά τη χρονική


text:
στιγμή της δημοσίευσης της προκήρυξης σύμφωνα με το άρθρο 176·
 δ)
 από αναθέτοντα φορέα, και
 ε)
 η οποία δεν αποκλείεται κατά τα λοιπά από το πεδίο εφαρμογής του παρόντος Τίτλου.
 3. Εκτός αν άλλως προβλέπεται, ο παρών Τίτλος δεν εφαρμόζεται στις ακόλουθες πράξεις:
 α)
 απόκτηση ή μίσθωση γηπέδων, υφισταμένων κτιρίων ή άλλης ακίνητης περιουσίας ή των σχετικών δικαιωμάτων·
 β)
 εξωσυμβατικές συμφωνίες ή οποιαδήποτε μορφή συνδρομής που παρέχεται από Μέρος, συμπεριλαμβανομένων των συμφωνιών συνεργασίας, των επιχορηγήσεων, των δανείων, των επιδοτήσεων, της εισφοράς στο κεφάλαιο, των εγγυήσεων, των οπισθογραφήσεων και των φορολογικών κινήτρων·
 γ)
 προμήθεια ή αγορά υπηρεσιών οικονομικής διαχείρισης ή θεματοφυλακίου, υπηρεσιών εκκαθάρισης και διαχείρισης για ρυθμιζόμενους χρηματοπιστωτικούς οργανισμούς, ή υπηρεσιών που αφορούν την πώληση, την απόσβεση και τη διανομή τίτλων δημόσιου χρέους, συμπεριλαμβανομένων των δανείων και των κρατικών ομολόγων, των εντόκων γραμματίων και άλλων τίτλων (58)·
 δ)
 δημόσιες συμβάσεις εργασίας και συναφή μέτρα, και
 ε)
 προμήθεια:
 i)
 με συγκεκριμένο στόχο την παροχή διεθνούς συνδρομής, συμπεριλαμβανομένης της αναπτυξιακής βοήθειας·
 ii)
 στο πλαίσιο συγκεκριμένης διαδικασίας ή προϋπόθεσης διεθνούς συμφωνίας που αφορά:
 A)
 τη στάθμευση στρατιωτικών δυνάμεων, ή
 B)
 την κοινή εφαρμογή σχεδίων των χωρών που υπογράφουν αυτή τη συμφωνία·
 iii)
 στο πλαίσιο συγκεκριμένης διαδικασίας ή προϋπόθεσης διεθνούς οργανισμού ή χρηματοδοτούμενη από διεθνείς επιχορηγήσεις, δάνεια ή άλλη μορφή συνδρομής, εφόσον η διαδικασία ή η προϋπόθεση που εφαρμόζεται δεν συνάδει με τον παρόντα Τίτλο.
 4. Έκαστο Μέρος αναφέρει σαφώς τις ακόλουθες πληροφορίες στην αντίστοιχη ενότητά τους του προσαρτήματος 1 του Παραρτήματος XII (Δημόσιες συμβάσεις):
 α)
 στην ενότητα 1, τους φορείς της κεντρικής διοίκησης των οποίων οι δημόσιες συμβάσεις καλύπτονται από τον παρόντα Τίτλο·
 β)
 στην ενότητα 2, τους φορείς της αποκεντρωμένης διοίκησης των οποίων οι δημόσιες συμβάσεις καλύπτονται από τον παρόντα Τίτλο·
 γ)
 στην ενότητα 3, όλους τους άλλους φορείς των οποίων οι δημόσιες συμβάσεις καλύπτονται από τον παρόντα Τίτλο·
 δ)
 στην ενότητα 4, τα εμπορεύματα που καλύπτονται από τον παρόντα Τίτλο·
 ε)
 στην ενότητα 5, τις υπηρεσίες, εκτός από τις κατασκευαστικές υπηρεσίες, που καλύπτονται από τον παρόντα Τίτλο·
 στ)
 στην ενότητα 6, τις κατασκευαστικές υπηρεσίες που καλύπτονται από τον παρόντα Τίτλο, και
 ζ)
 στην ενότητα 7, τυχόν Γενικές Σημειώσεις.
 5. Σε περίπτωση που αναθέτων φορέας, στο πλαίσιο καλυπτόμενης σύμβασης, απαιτεί από πρόσωπα που δεν καλύπτονται από το προσάρτημα 1 του Παραρτήματος XII (Δημόσιες συμβάσεις) Μέρους να συνάπτουν συμβάσεις σύμφωνα με ειδικές απαιτήσεις, για τις εν λόγω απαιτήσεις εφαρμόζεται, τηρουμένων των αναλογιών, το άρθρο 175.
 6. Κατά την εκτίμηση της αξίας συμβάσεως με σκοπό να διαπιστωθεί εάν πρόκειται για καλυπτόμενη σύμβαση, ο αναθέτων φορέας δεν διαιρεί τη σύμβαση σε χωριστές συμβάσεις ούτε επιλέγει ή χρησιμοποιεί μια συγκεκριμένη μέθοδο αποτίμησης για την εκτίμηση της αξίας της σύμβασης με σκοπό τον, πλήρη ή εν μέρει, αποκλεισμό της από την εφαρμογή του παρόντος Τίτλου.
 7. Ο αναθέτων φορέας περιλαμβάνει την εκτιμώμενη μέγιστη συνολική αξία της σύμβασης καθ’ όλη τη διάρκειά της, είτε έχει συναφθεί με έναν είτε με περισσότερους προμηθευτές, λαμβάνοντας υπόψη όλες τις μορφές αποζημίωσης, όπως ασφάλιστρα, τέλη, προμήθειες και τόκους. Οσάκις η σύμβαση προβλέπει δικαιώματα προαιρέσεως, ο αναθέτων φορέας περιλαμβάνει την εκτιμώμενη μέγιστη συνολική αξία


text:
της σύμβασης, μαζί με τις προαιρετικές αγορές.
 8. Όπου συγκεκριμένη απαίτηση σε σύμβαση έχει ως αποτέλεσμα τη σύναψη περισσότερων της μιας σύμβασης ή τη σύναψη συμβάσεων σε χωριστά μέρη (εφεξής «επαναλαμβανόμενες συμβάσεις»), ο υπολογισμός της εκτιμώμενης μέγιστης συνολικής αξίας της σύμβασης βασίζεται στα εξής:
 α)
 τη συνολική μέγιστη αξία της σύμβασης καθ’ όλη τη διάρκειά της, ή
 β)
 την αξία των επαναλαμβανόμενων συμβάσεων για την παροχή αγαθών και υπηρεσιών του ιδίου τύπου οι οποίες έχουν συναφθεί κατά το προηγούμενο δωδεκάμηνο ή κατά το προηγούμενο οικονομικό έτος του αναθέτοντος φορέα, προσαρμοσμένη, κατά το δυνατόν, ώστε να ληφθούν υπόψη οι προβλεπόμενες μεταβολές στην ποσότητα ή την αξία των αγαθών ή υπηρεσιών που θα παρέχονται κατά το επόμενο δωδεκάμηνο, ή
 γ)
 την εκτιμώμενη αξία των επαναλαμβανόμενων συμβάσεων για την παροχή αγαθών και υπηρεσιών του ιδίου τύπου οι οποίες πρόκειται να συναφθούν κατά το δωδεκάμηνο που ακολουθεί τη σύναψη της αρχικής σύμβασης ή το οικονομικό έτος του αναθέτοντος φορέα.
 9. Καμία διάταξη του παρόντος Τίτλου δεν εμποδίζει τα Μέρη να χαράσσουν νέες πολιτικές, διαδικασίες ή συμβατικά μέσα στον τομέα των δημόσιων συμβάσεων, υπό τον όρο ότι συνάδουν με τον παρόντα Τίτλο.
 Άρθρο 174
 Εξαιρέσεις
 Με την επιφύλαξη ότι τα μέτρα αυτά δεν εφαρμόζονται κατά τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ των Μερών ή συγκεκαλυμμένο περιορισμό του διεθνούς εμπορίου, καμία διάταξη του παρόντος Τίτλου δεν θερείται ότι εμποδίζει Μέρος να θεσπίσει ή να διατηρεί σε ισχύ μέτρα, τα οποία:
 α)
 είναι αναγκαία για την προστασία της δημόσιας ηθικής, τάξης ή ασφάλειας·
 β)
 είναι αναγκαία για την προστασία της ζωής ή της υγείας των ανθρώπων, των ζώων ή των φυτών, μεταξύ άλλων, τα αντίστοιχα περιβαλλοντικά μέτρα·
 γ)
 είναι αναγκαία για την προστασία της πνευματικής ιδιοκτησίας, ή
 δ)
 αφορούν αγαθά ή υπηρεσίες ατόμων με αναπηρία, φιλανθρωπικά ιδρύματα ή εργασία στις φυλακές.
 Άρθρο 175
 Γενικές αρχές
 1. Όσον αφορά τα μέτρα σχετικά με καλυπτόμενη σύμβαση:
 α)
 το μέρος ΕΕ, συμπεριλαμβανομένων των αναθετόντων φορέων της (59), επιφυλάσσει, αμέσως και άνευ όρων, για τα εμπορεύματα και τις υπηρεσίες των υπογραφουσών χωρών των Άνδεων και για τους παρόχους των υπογραφουσών χωρών των Άνδεων που διαθέτουν αυτά τα εμπορεύματα ή τις υπηρεσίες, μεταχείριση όχι ολιγότερο ευνοϊκή από εκείνη που επιφυλάσσει στα δικά της αγαθά, υπηρεσίες και παρόχους·
 β)
 οι υπογράφουσες χώρες των Άνδεων, συμπεριλαμβανομένων των αναθετόντων φορέων τους, επιφυλάσσουν, αμέσως και άνευ όρων, για τα εμπορεύματα και τις υπηρεσίες του μέρους ΕΕ και για τους παρόχους του μέρους ΕΕ που διαθέτουν αυτά τα εμπορεύματα ή τις υπηρεσίες, μεταχείριση όχι ολιγότερο ευνοϊκή από εκείνη που επιφυλάσσουν στα δικά τους αγαθά, υπηρεσίες και παρόχους.
 2. Σε ό,τι αφορά οποιοδήποτε μέτρο σχετικό με καλυπτόμενη σύμβαση, τα Μέρη, συμπεριλαμβανομένων των αναθετόντων φορέων τους:
 α)
 δεν επιφυλάσσουν σε πάροχο με τοπική έδρα μεταχείριση ολιγότερο ευνοϊκή από εκείνη που επιφυλάσσουν σε άλλο πάροχο με τοπική έδρα ανάλογα με τον βαθμό ξένης συμμετοχής ή ιδιοκτησίας, ή
 β)
 δεν εφαρμόζουν διακριτική μεταχείριση έναντι παρόχου με τοπική έδρα λόγω του γεγονότος ότι τα εμπορεύματα ή οι υπηρεσίες πoυ παρέχει ο εν λόγω πάροχος στο πλαίσιο συγκεκριμένης


text:
σύμβασης αποτελούν εμπορεύματα ή υπηρεσίες άλλου Μέρους.
 3. Ο αναθέτων φορέας προβαίνει στη σύναψη καλυπτόμενων συμβάσεων κατά τρόπο διαφανή και αμερόληπτο που αποφεύγει συγκρούσεις συμφερόντων και προλαμβάνει πρακτικές διαφθοράς.
 4. Ο αναθέτων φορέας χρησιμοποιεί μεθόδους, όπως οι διαγωνισμοί με ανοικτή διαδικασία, με κλειστή διαδικασία και με απευθείας ανάθεση, ανάλογα με την εθνική νομοθεσία του, σύμφωνα με τον παρόντα Τίτλο.
 5. Κατά τη σύναψη καλυπτόμενης σύμβασης με ηλεκτρονικά μέσα, ο αναθέτων φορέας:
 α)
 εξασφαλίζει ότι η σύμβαση συνάπτεται με τη χρήση γενικά διαθέσιμων συστημάτων τεχνολογίας πληροφοριών και λογισμικού, συμπεριλαμβανομένων εκείνων που αφορούν τον έλεγχο της ταυτότητας και την κρυπτογράφηση των πληροφοριών, τα οποία είναι διαλειτουργικά με άλλα γενικά διαθέσιμα συστήματα τεχνολογίας πληροφοριών και λογισμικού, και
 β)
 διατηρεί μηχανισμούς που εξασφαλίζουν, αφενός, την ακεραιότητα των αιτήσεων συμμετοχής και των προσφορών, συμπεριλαμβανομένου του προσδιορισμού του χρόνου παραλαβής τους, και, αφετέρου, την πρόληψη της μη ενδεδειγμένης πρόσβασης.
 6. Για τους σκοπούς των καλυπτόμενων συμβάσεων, κανένα Μέρος δεν δύναται να εφαρμόζει σε εμπορεύματα ή υπηρεσίες, που εισάγονται ή παρέχονται από άλλο Μέρος, κανόνες καταγωγής διαφορετικούς από τους κανόνες καταγωγής τους οποίους το Μέρος εφαρμόζει παράλληλα στο κανονικό πλαίσιο του εμπορίου σε εισαγωγές ή προμήθειες των ιδίων εμπορευμάτων ή υπηρεσιών από το ίδιο Μέρος.
 7. Με την επιφύλαξη των διατάξεων του παρόντος Τίτλου ή του σχετικού Παραρτήματος, κανένα Μέρος δεν ζητεί, δεν λαμβάνει υπόψη, δεν επιβάλλει ούτε εκτελεί αντισταθμιστικές ρήτρες.
 8. Οι παράγραφοι 1 και 2 δεν εφαρμόζονται στους δασμούς και κάθε είδους επιβαρύνσεις που επιβάλλονται κατά την εισαγωγή ή συνδέονται με αυτή, ούτε στον τρόπο είσπραξης των εν λόγω δασμών και επιβαρύνσεων, ή στους λοιπούς κανονισμούς και διατυπώσεις κατά την εισαγωγή και στα μέτρα που αφορούν συναλλαγές στον τομέα των υπηρεσιών πλην των μέτρων που διέπουν τις καλυπτόμενες συμβάσεις.
 Άρθρο 176
 Δημοσίευση πληροφοριών σχετικά με δημόσιες συμβάσεις
 1. Έκαστο Μέρος:
 α)
 δημοσιεύει πάραυτα τα μέτρα γενικής εφαρμογής που αφορούν καλυπτόμενες συμβάσεις και κάθε τροποποίηση αυτών, σε επίσημα αναγνωρισμένα ηλεκτρονικά ή έντυπα μέσα ευρείας κυκλοφορίας στα οποία έχει εύκολη πρόσβαση το κοινό·
 β)
 παρέχει εξηγήσεις σχετικά σε άλλο Μέρος, εφόσον του ζητηθούν·
 γ)
 απαριθμεί στο προσάρτημα 2 του Παραρτήματος XII (Δημόσιες συμβάσεις) τα ηλεκτρονικά ή έντυπα μέσα στα οποία το Μέρος δημοσιεύει τις πληροφορίες που περιγράφονται στο στοιχείο α), και
 δ)
 απαριθμεί στο προσάρτημα 3 του Παραρτήματος XII (Δημόσιες συμβάσεις) τα ηλεκτρονικά μέσα στα οποία το Μέρος δημοσιεύει τις προκηρύξεις που απαιτούνται από το παρόν άρθρο και τα άρθρα 177, 180 παράγραφος 1 και 188 παράγραφος 2.
 2. Έκαστο Μέρος κοινοποιεί πάραυτα στα άλλα Μέρη οποιαδήποτε τροποποίηση των πληροφοριών του τις οποίες δημοσιεύει στα προσαρτήματα 2 ή 3 του Παραρτήματος XII (Δημόσιες συμβάσεις).
 Άρθρο 177
 Δημοσίευση των προκηρύξεων
 1. Για κάθε καλυπτόμενη σύμβαση, εκτός από τις περιπτώσεις που περιγράφονται στο Άρθρο 185, ο αναθέτων φορέας δημοσιεύει προκήρυξη προβλεπόμενης δημόσιας σύμβασης στα κατάλληλα μέσα που απαριθμούνται στο προσάρτημα 3 του Παραρτήματος XII (Δημόσιες συμβάσεις). Κάθε τέτοια προκήρυξη περιλαμβάνει τις πληροφορίες που ορίζονται στο προσάρτημα 4 του Ππαραρτήματος XII (Δημόσιες συμβάσεις). Οι εν λόγω προκηρύξεις είναι προσβάσιμες ηλεκτρονικώς χωρίς επιβάρυνση, μέσω ενιαίου σημείου πρόσβασης.
 2. Έκαστο Μέρος ενθαρρύνει


text:
τους αναθέτοντες φορείς του να δημοσιεύουν όσο το δυνατόν ενωρίτερα σε κάθε φορολογικό έτος προκήρυξη σχετικά με τον προγραμματισμό των μελλοντικών δημόσιων συμβάσεων. Η προκήρυξη αυτή θα πρέπει να περιλαμβάνει το αντικείμενο της δημόσιας σύμβασης και την προγραμματιζόμενη ημερομηνία δημοσίευσης της προκήρυξής της προβλεπόμενης δημόσιας σύμβασης.
 3. Οι αναθέτοντες φορείς που απαριθμούνται στην ενότητα 3 του προσαρτήματος Ι του Παραρτήματος XII (Δημόσιες συμβάσεις) δύνανται να χρησιμοποιούν προκήρυξη προγραμματιζόμενης δημόσιας σύμβασης ως προκήρυξη προβλεπόμενης δημόσιας σύμβασης εφόσον αυτή περιλαμβάνει, αφενός, όσο το δυνατό περισσότερες από τις διαθέσιμες πληροφορίες που προβλέπονται στο προσάρτημα 4 του Παραρτήματος XII (Δημόσιες συμβάσεις) και, αφετέρου, δήλωση ότι οι ενδιαφερόμενοι πάροχοι θα πρέπει να εκδηλώσουν το ενδιαφέρον τους στον αναθέτοντα φορέα.
 Άρθρο 178
 Όροι συμμετοχής
 1. Ο αναθέτων φορέας περιορίζει τους όρους για συμμετοχή σε δημόσια σύμβαση σε εκείνους που είναι απαραίτητοι ώστε να εξασφαλίζεται ότι ο πάροχος διαθέτει τις νομικές και χρηματοοικονομικές δυνατότητες και τις εμπορικές και τεχνικές ικανότητες για να αναλάβει τη σχετική προμήθεια.
 2. Προκειμένου να κρίνει εάν ένας πάροχος πληροί τους όρους συμμετοχής, ο αναθέτων φορέας αξιολογεί τις χρηματοοικονομικές, εμπορικές και τεχνικές ικανότητες του παρόχου βάσει των επιχειρηματικών δραστηριοτήτων του, τόσο εντός όσο και εκτός του εδάφους του Μέρους του αναθέτοντος φορέα, και δεν δύναται να θέτει ως προϋπόθεση συμμετοχής παρόχου σε διαγωνισμό την απαίτηση να έχουν ανατεθεί στον εν λόγω πάροχο στο παρελθόν μία ή περισσότερες συμβάσεις από αναθέτοντα φορέα συγκεκριμένου Μέρους ή να διαθέτει ο πάροχος προηγούμενη επαγγελματική πείρα στο έδαφος συγκεκριμένου Μέρους.
 3. Κατά την αξιολόγηση που αναφέρεται στην παράγραφο 2, ο αναθέτων φορέας βασίζεται στους όρους που έχει προσδιορίσει εκ των προτέρων στις προκηρύξεις ή στα τεύχη δημοπράτησης.
 4. Ο αναθέτων φορέας δύναται να αποκλείει έναν πάροχο για λόγους όπως: αφερεγγυότητα, ψευδείς δηλώσεις, σημαντικές ή επανειλημμένες ελλείψεις κατά την εκπλήρωση ουσιαστικής απαίτησης ή υποχρέωσης που υπείχε βάσει προηγούμενης(-ων) σύμβασης(-ων), καταδίκες για σοβαρά αδικήματα ή για άλλες σοβαρές προσβολές της δημόσιας τάξης, επαγγελματικά παραπτώματα ή μη καταβολή φόρων.
 5. Ο αναθέτων φορέας δύναται να ζητεί από τον προσφέροντα να αναφέρει στην προσφορά το τμήμα της σύμβασης που προτίθεται να αναθέσει υπό μορφήν υπεργολαβίας σε τρίτους καθώς και τους υπεργολάβους που προτείνει. Η προκήρυξη αυτή δεν προδικάζει το ζήτημα της ευθύνης του κύριου εργολήπτη.
 Άρθρο 179
 Διαγωνισμός με κλειστή διαδικασία
 1. Σε περίπτωση που αναθέτων φορέας προτίθεται να προκηρύξει διαγωνισμό με κλειστή διαδικασία:
 α)
 περιλαμβάνει στην προκήρυξη προβλεπόμενης δημόσιας σύμβασης οπωσδήποτε τις πληροφορίες που προσδιορίζονται στο προσάρτημα 4 του Παραρτήματος XII (Δημόσιες συμβάσεις), στοιχεία α), β), δ), ε), η) και θ), και καλεί τους παρόχους να υποβάλλουν αίτηση συμμετοχής, και
 β)
 έως την έναρξη της προθεσμίας για την υποβολή των προσφορών, παρέχει στους προκριθέντες παρόχους οπωσδήποτε τις πληροφορίες που προσδιορίζονται στο προσάρτημα 4 του Παραρτήματος XII (Δημόσιες συμβάσεις), στοιχεία γ), στ) και ζ).
 2. Ο αναθέτων φορέας αναγνωρίζει ως προκριθέντα πάροχο οποιονδήποτε εγχώριο πάροχο και οποιονδήποτε πάροχο άλλου Μέρους, ο οποίος πληροί τους όρους συμμετοχής σε συγκεκριμένη δημόσια σύμβαση, εκτός εάν ο αναθέτων φορέας αναφέρει στην προκήρυξη προβλεπόμενης δημόσιας σύμβασης οποιονδήποτε περιορισμό στον αριθμό των παρόχων στους οποίους θα επιτραπεί να


text:
υποβάλλουν προσφορές, καθώς και τα κριτήρια επιλογής του περιορισμένου αριθμού παρόχων.
 3. Στις περιπτώσεις που η τεκμηρίωση για τον διαγωνισμό δεν διατίθεται δημόσια από την ημερομηνία δημοσίευσης της προκήρυξης που αναφέρεται στην παράγραφο 1, ο αναθέτων φορέας μεριμνά ώστε τα εν λόγω έγγραφα να διατίθενται ταυτόχρονα σε όλους τους προκριθέντες παρόχους που επελέγησαν σύμφωνα με την παράγραφο 2.
 Άρθρο 180
 Κατάλογος πολλαπλής χρήσης (60)
 1. Οι αναθέτοντες φορείς δύνανται να καταρτίζουν ή να τηρούν κατάλογο πολλαπλής χρήσης παρόχων, εφόσον δημοσιεύεται ετησίως προκήρυξη με την οποία καλούνται οι ενδιαφερόμενοι πάροχοι να υποβάλλουν αίτηση για να συμπεριληφθούν στον κατάλογο και, εάν η προκήρυξη δημοσιεύεται με ηλεκτρονικά μέσα, αυτή διατίθεται σε συνεχή βάση με ένα από τα κατάλληλα μέσα που απαριθμούνται στο προσάρτημα 3 του Παραρτήματος XII (Δημόσιες συμβάσεις). Η προκήρυξη αυτή περιλαμβάνει τις πληροφορίες που ορίζονται στο προσάρτημα 5 του Παραρτήματος XII (Δημόσιες συμβάσεις).
 2. Παρά την παράγραφο 1, εάν κατάλογος πολλαπλής χρήσης έχει το πολύ τριετή ισχύ, οι αναθέτοντες φορείς δύνανται να δημοσιεύουν μόνο μία φορά την προκήρυξη που αναφέρεται στην εν λόγω παράγραφο, κατά την έναρξη της περιόδου ισχύος του καταλόγου, εφόσον στην προκήρυξη αναφέρεται η περίοδος ισχύος και το γεγονός ότι δεν πρόκειται να δημοσιευθούν περαιτέρω ανακοινώσεις.
 3. Οι αναθέτοντες φορείς επιτρέπουν στους παρόχους να υποβάλλουν οποτεδήποτε αίτηση για να συμπεριληφθούν στον κατάλογο πολλαπλής χρήσης και περιλαμβάνουν στον κατάλογο όλους τους προκριθέντες παρόχους εντός εύλογα σύντομου χρονικού διαστήματος.
 4. Οι αναθέτοντες φορείς δύνανται να χρησιμοποιούν προκήρυξη με την οποία καλούνται οι πάροχοι να υποβάλλουν αίτηση για να συμπεριληφθούν σε κατάλογο πολλαπλής χρήσης ως προκήρυξη προβλεπόμενης δημόσιας σύμβασης, υπό τον όρο ότι:
 α)
 η προκήρυξη, αφενός, δημοσιεύεται σύμφωνα με την παράγραφο 1 και περιλαμβάνει τις πληροφορίες που απαιτούνται δυνάμει του προσαρτήματος 5 του Παραρτήματος XII (Δημόσιες συμβάσεις), καθώς και όσες από τις πληροφορίες που απαιτούνται στο προσάρτημα 4 του Παραρτήματος XII (Δημόσιες συμβάσεις) είναι διαθέσιμες και, αφετέρου, περιλαμβάνει δήλωση η οποία αναφέρει ότι αποτελεί προκήρυξη προβλεπόμενης δημόσιας σύμβασης·
 β)
 ο φορέας παρέχει πάραυτα στους παρόχους, οι οποίοι του εξεδήλωσαν το ενδιαφέρον τους για συγκεκριμένη δημόσια προμήθεια, επαρκείς πληροφορίες βάσει των οποίων οι πάροχοι θα μπορέσουν να κρίνουν κατά πόσον τους συμφέρει η συμμετοχή τους στον διαγωνισμό, συμπεριλαμβανομένων όλων των υπολοίπων πληροφοριών που απαιτούνται δυνάμει του προσαρτήματος 4 του Παραρτήματος XII (Δημόσιες συμβάσεις), εφόσον οι πληροφορίες αυτές είναι διαθέσιμες, και
 γ)
 στον πάροχο που υπέβαλε αίτηση για να συμπεριληφθεί σε κατάλογο πολλαπλής χρήσης σύμφωνα με την παράγραφο 3, μπορεί να επιτραπεί να υποβάλει προτάσεις για συγκεκριμένη δημόσια προμήθεια, εφόσον ο αναθέτων φορέας διαθέτει επαρκή χρόνο για να εξετάσει εάν ο πάροχος πληροί τους όρους συμμετοχής.
 5. Αναθέτων φορέας κοινοποιεί πάραυτα σε κάθε πάροχο ο οποίος υποβάλλει αίτηση συμμετοχής σε διαγωνισμό ή αίτηση για να συμπεριληφθεί σε κατάλογο πολλαπλής χρήσης, την απόφασή τους σχετικά με την αίτηση.
 6. Σε περίπτωση που αναθέτων φορέας απορρίπτει αίτηση παρόχου να συμμετάσχει σε διαγωνισμό ή να συμπεριληφθεί σε κατάλογο πολλαπλής χρήσης, παύει να αναγνωρίζει πάροχο ως προκριθέντα, ή διαγράφει έναν πάροχο από κατάλογο πολλαπλής χρήσης, ο φορέας ενημερώνει αμελλητί τον πάροχο σχετικώς και, κατόπιν αιτήματος του


text:
παρόχου, παρέχει σε αυτόν γραπτή εξήγηση των λόγων για την απόφασή του.
 Άρθρο 181
 Τεχνικές προδιαγραφές
 1. Αναθέτων φορέας δεν καταρτίζει, ούτε θεσπίζει ή εφαρμόζει τεχνική προδιαγραφή ούτε ορίζει διαδικασία αξιολόγησης της συμμόρφωσης με σκοπό ή με αποτέλεσμα τη δημιουργία περιττών εμποδίων στο διεθνές εμπόριο.
 2. Κατά τον καθορισμό των τεχνικών προδιαγραφών για τα παρεχόμενα εμπορεύματα ή τις παρεχόμενες υπηρεσίες, ο αναθέτων φορέας, κατά περίπτωση:
 α)
 καθορίζει τις τεχνικές προδιαγραφές, σε σχέση με τις επιδόσεις και τις λειτουργικές απαιτήσεις, και δεν επικεντρώνεται στο σχέδιο ή τα περιγραφικά χαρακτηριστικά, και
 β)
 βασίζει τις τεχνικές προδιαγραφές σε διεθνή πρότυπα, εφόσον υπάρχουν·· άλλως, επιλέγει εθνικούς τεχνικούς κανονισμούς, αναγνωρισμένα εθνικά πρότυπα ή κώδικες κατασκευής.
 3. Στις περιπτώσεις που χρησιμοποιούνται σχέδια ή περιγραφικά χαρακτηριστικά στις τεχνικές προδιαγραφές, ο αναθέτων φορέας, κατά περίπτωση, θα πρέπει να αναφέρει ότι θα εξετάσει προσφορές ισοδύναμων αγαθών ή υπηρεσιών που αποδεδειγμένα πληρούν τις απαιτήσεις της προμήθειας, περιλαμβάνοντας φράσεις όπως π.χ. «ή ισοδύναμο» στα τεύχη δημοπράτησης.
 4. Ο αναθέτων φορέας δεν καθορίζει τεχνικές προδιαγραφές οι οποίες απαιτούν ή αναφέρονται σε συγκεκριμένο εμπορικό σήμα ή εμπορική επωνυμία, δίπλωμα ευρεσιτεχνίας, δικαιώματα πνευματικής ιδιοκτησίας, σχέδιο ή τύπο, συγκεκριμένη καταγωγή, παραγωγό ή πάροχο, εκτός εάν δεν υπάρχει άλλος αρκετά ακριβής ή κατανoητός τρόπoς περιγραφής των απαιτήσεων του διαγωνισμού και υπό την προϋπόθεση ότι, σε αυτές τις περιπτώσεις, φράσεις όπως π.χ. «ή ισoδύναμo» περιλαμβάνoνται στα τεύχη δημοπράτησης.
 5. Ο αναθέτων φορέας δεν αναζητά ούτε αποδέχεται, κατά τρόπο που να παρακωλύει τον ανταγωνισμό, συμβουλές που ενδέχεται να χρησιμοποιηθούν κατά την εκπόνηση ή τη θέσπιση οποιασδήποτε τεχνικής προδιαγραφής για συγκεκριμένο διαγωνισμό από πρόσωπο που ενδέχεται να εξαρτά εμπορικό συμφέρον από τον διαγωνισμό.
 6. Έκαστο Μέρος, συμπεριλαμβανομένων των αναθετόντων φορέων του, δύναται, σύμφωνα με το παρόν άρθρο, να καταρτίζει, να θεσπίζει ή να εφαρμόζει τεχνικές προδιαγραφές για την προώθηση της διατήρησης των φυσικών πόρων ή για την προστασία του περιβάλλοντος.
 Άρθρο 182
 Τεύχη δημοπράτησης
 1. Ο αναθέτων φορέας θέτει στη διάθεση των παρόχων τα τεύχη δημοπράτησης τα οποία περιλαμβάνουν όλες τις αναγκαίες πληροφορίες που θα επιτρέψουν στους παρόχους να καταρτίσουν και να υποβάλλουν τις κατάλληλες προσφορές. Τα εν λόγω τεύχη περιλαμβάνουν πλήρη περιγραφή των απαιτήσεων που προσδιορίζονται στο προσάρτημα 8 του Παραρτήματος XII (Δημόσιες συμβάσεις), εφόσον οι πληροφορίες αυτές δεν παρέχονται ήδη στην προκήρυξη προβλεπόμενης δημόσιας σύμβασης.
 2. Οι αναθέτοντες φορείς απαντούν αμέσως σε κάθε λογικό αίτημα για την παροχή σχετικών πληροφοριών εκ μέρους παρόχου που συμμετέχει στο διαγωνισμό, υπό την προϋπόθεση ότι οι πληροφορίες αυτές δεν παρέχουν στον εν λόγω πάροχο πλεονέκτημα έναντι των ανταγωνιστών του στον διαγωνισμό.
 3. Σε περίπτωση που, πριν από την ανάθεση σύμβασης, αναθέτων φορέας τροποποιεί τα κριτήρια ή τις απαιτήσεις που προσδιορίζονται στην προκήρυξη προβλεπόμενης δημόσιας σύμβασης ή στα τεύχη δημοπράτησης που παρασχέθηκαν στους συμμετέχοντες παρόχους, ή τροποποιεί προκήρυξη ή τεύχος δημοπράτησης, κοινοποιεί γραπτώς όλες αυτές τις τροποποιήσεις ή την τροποποιημένη ή εκ νέου δημοσιευθείσα προκήρυξη ή τεύχος δημοπράτησης:
 α)
 σε όλους τους παρόχους που συμμετέχουν κατά τη χρονική στιγμή της τροποποίησης των πληροφοριών, εάν είναι γνωστοί, και σε όλες τις άλλες περιπτώσεις, κατά τον ίδιο τρόπο με τον οποίο χορηγήθηκαν οι αρχικές


text:
πληροφορίες, και
 β)
 εγκαίρως ώστε οι εν λόγω πάροχοι να μπορούν να τροποποιούν τις προσφορές τους και, κατά περίπτωση, να υποβάλλουν εκ νέου τροποποιημένες προσφορές.
 Άρθρο 183
 Προθεσμίες
 Ο αναθέτων φορέας, ανάλογα με τις εύλογες ανάγκες του, παρέχει στους παρόχους επαρκή χρόνο για να καταρτίσουν και να υποβάλλουν αιτήσεις συμμετοχής σε διαγωνισμό και κατάλληλες προσφορές, λαμβάνοντας υπόψη παράγοντες, όπως ο χαρακτήρας και η πολυπλοκότητα του διαγωνισμού, η προβλεπόμενη έκταση των υπεργολαβιών, καθώς και ο χρόνος διαβίβασης των προσφορών από σημεία της αλλοδαπής και της ημεδαπής, σε περίπτωση που δεν χρησιμοποιούνται ηλεκτρονικά μέσα. Οι εφαρμοστέες προθεσμίες καθορίζονται στο προσάρτημα 6 του Παραρτήματος XII (Δημόσιες συμβάσεις).
 Άρθρο 184
 Διαπραγματεύσεις
 1. Μέρος δύναται να προβλέπει τη διεξαγωγή διαπραγματεύσεων από τους οικείους αναθέτοντες φορείς:
 α)
 στο πλαίσιο προμηθειών για τις οποίες έχει επισημανθεί τέτοιου είδους πρόθεση στην προκήρυξη προβλεπόμενης δημόσιας σύμβασης, ή
 β)
 όταν από την αξιολόγηση προκύπτει ότι καμία προσφορά δεν είναι εμφανώς η πλέον συμφέρουσα όσον αφορά τα συγκεκριμένα κριτήρια αξιολόγησης που καθορίζονται στις προκηρύξεις ή στα τεύχη δημοπράτησης.
 2. Ο αναθέτων φορέας:
 α)
 διασφαλίζει ότι κάθε αποκλεισμός παρόχων στο πλαίσιο διαπραγματεύσεων διενεργείται σύμφωνα με τα κριτήρια αξιολόγησης που καθορίζονται στις προκηρύξεις ή στα τεύχη δημοπράτησης, και
 β)
 κατά περίπτωση, όταν ολοκληρωθούν οι διαπραγματεύσεις, ορίζει κοινή προθεσμία για τους υπόλοιπους παρόχους ώστε να υποβάλλουν τυχόν νέες ή αναθεωρημένες προσφορές.
 Άρθρο 185
 Διαγωνισμός με απευθείας ανάθεση
 Ο αναθέτων φορέας δύναται να προσφεύγει σε διαγωνισμό με απευθείας ανάθεση και να επιλέγει να μην εφαρμόσει τα άρθρα 177 έως 180, 182 έως 184, 186 και 187, μόνον υπό τις ακόλουθες προϋποθέσεις:
 α)
 εφόσον:
 i)
 δεν υποβλήθηκε καμία προσφορά ή καμία αίτηση συμμετοχής·
 ii)
 δεν υποβλήθηκαν προσφορές που να πληρούν τις ουσιώδεις απαιτήσεις των τευχών δημοπράτησης·
 iii)
 κανένας πάροχος δεν πληρούσε τους όρους συμμετοχής, ή
 iv)
 οι υποβληθείσες προσφορές υπήρξαν προϊόντα συμπαιγνίας·
 υπό τον όρο ότι οι απαιτήσεις των τευχών δημοπράτησης δεν έχουν τροποποιηθεί ουσιαστικά·
 β)
 σε περίπτωση που τα αγαθά ή οι υπηρεσίες μπορούν να παρασχεθούν μόνο από έναν συγκεκριμένο πάροχο και δεν υφίσταται εύλογη εναλλακτική λύση ούτε υποκατάστατα αγαθά ή υπηρεσίες, διότι ο διαγωνισμός αφορά έργο τέχνης· λόγω της προστασίας διπλωμάτων ευρεσιτεχνίας, δικαιωμάτων πνευματικής ιδιοκτησίας ή άλλων αποκλειστικών δικαιωμάτων· ή ελλείψει ανταγωνισμού για τεχνικούς λόγους, όπως στην περίπτωση της προμήθειας προσωποπαγών (intuitu personae) υπηρεσιών·
 γ)
 για συμπληρωματικές παραδόσεις αγαθών ή υπηρεσιών από τον αρχικό πάροχο, οι οποίες δεν περιλαμβάνονταν στην αρχική προσφορά, εφόσον η αλλαγή παρόχου για τα εν λόγω συμπληρωματικά αγαθά ή υπηρεσίες:
 i)
 δεν μπορεί να πραγματοποιηθεί για οικονομικούς ή τεχνικούς λόγους, όπως απαιτήσεις αμοιβαίας αντικατάστασης ή διαλειτουργικότητας με υφιστάμενο εξοπλισμό, λογισμικό, υπηρεσίες ή εγκαταστάσεις η προμήθεια των οποίων έγινε στο πλαίσιο του αρχικού διαγωνισμού, και
 ii)
 θα επέφερε σημαντικές δυσλειτουργίες ή ουσιαστική αλληλεπικάλυψη του κόστους για τον αναθέτοντα φορέα·
 δ)
 στο μέτρο που είναι απολύτως αναγκαίο, όταν, για λόγους εξαιρετικά επείγουσας ανάγκης πoυ πρoκύπτει λόγω απρόβλεπτων για τον αναθέτοντα φορέα γεγoνότων, οι διαγωνισμοί, με ανοικτή ή με κλειστή διαδικασία, δεν θα επέτρεπαν την εμπρόθεσμη παραλαβή των αγαθών ή των υπηρεσιών·
 ε)
 για αγαθά που αγοράζονται σε αγορά βασικών εμπορευμάτων·
 στ)
 όταν


text:
ο αναθέτων φορέας προμηθεύεται πρωτότυπο ή πρώτο προϊόν ή υπηρεσία που έχουν αναπτυχθεί μετά από αίτημά του κατά τη διάρκεια και για τον σκοπό συγκεκριμένης σύμβασης για έρευνα, πείραμα, μελέτη ή πρωτότυπη ανάπτυξη·
 ζ)
 για αγορές που πραγματοποιούνται υπό εξαιρετικά ευνοϊκές προϋποθέσεις, οι οποίες εμφανίζονται μόνο σε πολύ σύντομη προθεσμία στην περίπτωση ασυνήθιστης εκποίησης, π.χ. από εκκαθάριση, διαχείριση περιουσίας ή πτώχευση, και όχι για συνήθεις αγορές από τακτικούς παρόχους, ή
 η)
 όταν η σύμβαση ανατίθεται στον επιτυχόντα διαγωνισμού μελετών με την προϋπόθεση να έχει ο διαγωνισμός οργανωθεί κατά τρόπο που να συνάδει με τις αρχές του παρόντος κεφαλαίου, και οι συμμετέχοντες να αξιολογούνται από ανεξάρτητη κριτική επιτροπή με σκοπό την ανάθεση σύμβασης μελετών στον επιτυχόντα.
 Άρθρο 186
 Ηλεκτρονικοί πλειστηριασμοί
 Σε περίπτωση που αναθέτων φορέας σκοπεύει να προβεί στη σύναψη καλυπτόμενης σύμβασης προσφεύγοντας σε ηλεκτρονικό πλειστηριασμό, πριν από την έναρξη του ηλεκτρονικού πλειστηριασμού, ο αναθέτων φορέας γνωστοποιεί σε όλους τους συμμετέχοντες:
 α)
 τη μέθοδο αυτόματης αξιολόγησης, συμπεριλαμβανομένου του μαθηματικού τύπου, η οποία βασίζεται στα κριτήρια αξιολόγησης που καθορίζονται στα τεύχη δημοπράτησης και η οποία θα χρησιμοποιηθεί στην αυτόματη κατάταξη ή επανακατάταξη κατά τον πλειστηριασμό·
 β)
 τα αποτελέσματα κάθε αρχικής αξιολόγησης των στοιχείων της προσφοράς τους σε περίπτωση που η σύμβαση ανατίθεται με γνώμονα την πλέον συμφέρουσα προσφορά, και
 γ)
 κάθε άλλη σχετική πληροφορία όσον αφορά τη διεξαγωγή του πλειστηριασμού.
 Άρθρο 187
 Εξέταση προσφορών και ανάθεση των συμβάσεων
 1. Ο αναθέτων φορέας λαμβάνει, αποσφραγίζει και εξετάζει όλες τις προσφορές βάσει διαδικασιών που εγγυώνται τη δίκαιη και αμερόληπτη ανάθεση των συμβάσεων, καθώς και το απόρρητο των προσφορών. Επίσης εξετάζει τις πρoσφoρές εμπιστευτικά τουλάχιστον έως την αποσφράγιση των προσφορών.
 2. Προκειμένου να είναι επιλέξιμη ενόψει ενδεχόμενης ανάθεσης, η προσφορά υποβάλλεται εγγράφως και, κατά τον χρόνο της αποσφράγισης, συνάδει με τις ουσιώδεις απαιτήσεις που καθορίζονται στις ανακοινώσεις και στα τεύχη δημοπράτησης και υποβάλλεται από πάροχο ο οποίος πληροί τους όρους συμμετοχής.
 3. Εκτός εάν αποφασίσει ότι η ανάθεση της σύμβασης αντιβαίνει στο δημόσιο συμφέρον, ο αναθέτων φορέας αναθέτει τη σύμβαση στον πάροχο για τον οποίο έχει διαπιστωθεί ότι είναι ικανός να εκπληρώσει τους όρους της σύμβασης και ο οποίος, αποκλειστικά βάσει των κριτηρίων αξιολόγησης που καθορίζονται στις ανακοινώσεις και στα τεύχη δημοπράτησης, έχει υποβάλει την πλέον συμφέρουσα προσφορά ή, στις περιπτώσεις που η τιμή αποτελεί το μοναδικό κριτήριο, έχει προσφέρει τη χαμηλότερη τιμή.
 4. Σε περίπτωση που αναθέτων φορέας λαμβάνει προσφορά σε τιμή ασυνήθιστα χαμηλότερη από τις τιμές των άλλων προσφορών που έχουν υποβληθεί, δύναται να εξακριβώνει μέσω του παρόχου αν αυτός πληροί τις προϋποθέσεις συμμετοχής και είναι σε θέση να εκπληρώσει τους όρους της σύμβασης.
 Άρθρο 188
 Διαφάνεια των πληροφοριών σχετικά με συμβάσεις
 1. Ο αναθέτων φορέας ενημερώνει πάραυτα τους συμμετέχοντες παρόχους για τις αποφάσεις του όσον αφορά την ανάθεση των συμβάσεων και, κατόπιν αιτήματος, το πράττει εγγράφως. Με την επιφύλαξη του άρθρου 189 παράγραφοι 2 και 3, ο αναθέτων φορέας γνωστοποιεί, κατόπιν αιτήματος, στους μη επιλεγέντες παρόχους, τους λόγους για τους οποίους ο φορέας δεν επέλεξε την προσφορά τους, καθώς και τα σχετικά πλεονεκτήματα της επιλεγείσας προσφοράς.
 2. Το αργότερο εντός 72 ημερών


text:
από την ανάθεση κάθε σύμβασης που καλύπτεται από τον παρόντα Τίτλο, ο αναθέτων φορέας δημοσιεύει προκήρυξη ανάθεσης η οποία περιλαμβάνει οπωσδήποτε τις πληροφορίες που ορίζονται στο προσάρτημα 7 του Παραρτήματος XII (Δημόσιες συμβάσεις) στο κατάλληλο έντυπο ή ηλεκτρονικό μέσο που αναφέρεται στο προσάρτημα 2 του Παραρτήματος XII (Δημόσιες συμβάσεις). Σε περίπτωση που η προκήρυξη δημοσιευθεί μόνο σε ηλεκτρονικό μέσο, οι πληροφορίες παραμένουν στη διάθεση των ενδιαφερομένων για εύλογο χρονικό διάστημα.
 3. Ο αναθέτων φορέας διατηρεί εκθέσεις και πρακτικά των διαγωνισμών για καλυπτόμενες συμβάσεις, συμπεριλαμβανομένων των εκθέσεων που προβλέπονται στο προσάρτημα 7 του Παραρτήματος XII (Δημόσιες συμβάσεις), επί τρία τουλάχιστον έτη μετά την ανάθεση της σύμβασης.
 Άρθρο 189
 Κοινολόγηση πληροφοριών
 1. Μέρος, κατόπιν αιτήσεως άλλου Μέρους, παρέχει, πάραυτα, τις αναγκαίες πληροφορίες που επιτρέπουν να διαπιστωθεί αν ο διαγωνισμός διεξήχθη αδιάβλητα, αμερόληπτα και σύμφωνα με τις διατάξεις του παρόντος Τίτλου, καθώς και πληροφορίες για τα χαρακτηριστικά και τα σχετικά πλεονεκτήματα της επιλεγείσας προσφοράς. Στις περιπτώσεις που η κοινοποίηση των πληροφοριών αυτών ενδέχεται να θίξει τον ανταγωνισμό σε μεταγενέστερους διαγωνισμούς, το Μέρος που λαμβάνει τις πληροφορίες δεν τις κοινολογεί σε άλλους παρόχους παρά μόνο αφού ζητήσει τη γνώμη του Μέρους που τις παρέσχε και σε συμφωνία με αυτό.
 2. Παρά κάθε τυχόν άλλη διάταξη του παρόντος Τίτλου, κανένα από τα Μέρη, συμπεριλαμβανομένων των αναθετόντων φορέων, δεν κοινοποιεί σε πάροχο πληροφορίες που θα μπορούσαν να βλάψουν τον θεμιτό ανταγωνισμό μεταξύ των παρόχων.
 3. Καμία διάταξη του παρόντος Τίτλου δεν θεωρείται ότι υποχρεώνει Μέρος, συμπεριλαμβανομένων των αναθετόντων φορέων του, των αρχών του και των οργάνων προσφυγής, να κοινολογεί εμπιστευτικές πληροφορίες η κοινολόγηση των οποίων ενδέχεται να παρεμποδίσει την επιβολή της εφαρμογής του νόμου, να θίξει τον θεμιτό ανταγωνισμό μεταξύ παρόχων, να θίξει τα νόμιμα εμπορικά συμφέροντα συγκεκριμένων προσώπων, συμπεριλαμβανομένης της προστασίας των δικαιωμάτων διανοητικής ιδιοκτησίας, ή να είναι, με άλλο τρόπο, αντίθετη στο δημόσιο συμφέρον.
 Άρθρο 190
 Εγχώριες διαδικασίες προσφυγής
 1. Έκαστο Μέρος διατηρεί ή θεσπίζει έγκαιρη, αποτελεσματική, διαφανή και χωρίς διακρίσεις διοικητική ή δικαστική διαδικασία προσφυγής, η οποία επιτρέπει στους παρόχους που έχουν ή είχαν συμφέρον σε καλυπτόμενη σύμβαση να ασκήσουν προσφυγή:
 α)
 για παραβίαση του παρόντος Τίτλου, ή
 β)
 σε περίπτωση που ο πάροχος δεν έχει το δικαίωμα να προσφύγει άμεσα για παραβίαση του παρόντος Τίτλου δυνάμει του εσωτερικού δικαίου του οικείου Μέρους, για μη τήρηση των μέτρων που έχει θεσπίσει το Μέρος για την εφαρμογή του παρόντος Τίτλου,
 στο πλαίσιο παρόμοιας καλυπτόμενης σύμβασης.
 2. Οι δικονομικοί κανόνες που διέπουν όλες τις προσφυγές σύμφωνα με την παράγραφο 1 δημοσιεύονται εγγράφως και δημοσιοποιούνται.
 3. Σε περίπτωση καταγγελίας από πάροχο, στο πλαίσιο καλυπτόμενης σύμβασης για την οποία ο πάροχος έχει ή είχε συμφέρον, σχετικά με παραβίαση ή παράλειψη σύμφωνα με την παράγραφο 1, το ενδιαφερόμενο Μέρος παροτρύνει τον αναθέτοντα φορέα του και τον πάροχο να επιδιώξουν την επίλυση του θέματος με διαβουλεύσεις. Ο αναθέτων φορέας προβαίνει σε αμερόληπτη και έγκαιρη εξέταση όλων των καταγγελιών κατά τρόπο που να μη θίγεται η συμμετοχή του παρόχου σε τρέχοντα ή μελλοντικό διαγωνισμό ούτε το δικαίωμά του/της να ζητεί τη λήψη διορθωτικών μέτρων στο πλαίσιο της διοικητικής ή της


text:
δικαστικής διαδικασίας προσφυγής.
 4. Σε κάθε πάροχο παρέχεται επαρκής προθεσμία για την κατάρτιση και την υποβολή προσφυγής, η οποία σε καμία περίπτωση δεν είναι μικρότερη από 10 ημέρες από την ημερομηνία κατά την οποία του γνωστοποιείται, ή θα πρέπει εύλογα να του έχει γνωστοποιηθεί,το έρεισμα της προσφυγής.
 5. Έκαστο Μέρος συστήνει ή ορίζει τουλάχιστον μία αμερόληπτη διοικητική ή δικαστική αρχή, ανεξάρτητη από τους αναθέτοντες φορείς του, επιφορτισμένη με την παραλαβή και εξέταση της προσφυγής την οποία υποβάλλει πάροχος στο πλαίσιο καλυπτόμενου διαγωνισμού.
 6. Σε περίπτωση που όργανο άλλο από την αρχή που αναφέρεται στην παράγραφο 5 εξετάζει αρχικά την προσφυγή, το αντίστοιχο Μέρος μεριμνά ώστε ο πάροχος να δύναται να ασκήσει προσφυγή κατά της αρχικής απόφασης ενώπιον αμερόληπτης διοικητικής ή δικαστικής αρχής, ανεξάρτητης από τον αναθέτοντα φορέα η σύμβαση του οποίου συνιστά αντικείμενο της προσφυγής. Σε περίπτωση που το αρμόδιο να κρίνει τις προσφυγές όργανο δεν είναι δικαστήριο, πρέπει είτε να υπόκειται σε δικαστικό έλεγχο, είτε να εφαρμόζει διαδικασίες που προβλέπουν ότι:
 α)
 ο αναθέτων φορέας απαντά εγγράφως στην προσφυγή και κοινολογεί όλα τα σχετικά έγγραφα στο όργανο προσφυγής·
 β)
 οι συμμετέχοντες στη διαδικασία (εφεξής «συμμετέχοντες») έχουν το δικαίωμα ακρόασης πριν αποφανθεί το όργανο προσφυγής·
 γ)
 οι συμμετέχοντες έχουν το δικαίωμα να εκπροσωπούνται και να συνοδεύονται·
 δ)
 οι συμμετέχοντες έχουν πρόσβαση σε όλες τις διαδικασίες·
 ε)
 οι συμμετέχοντες έχουν το δικαίωμα να ζητήσουν τη διεξαγωγή δημόσιας διαδικασίας και την παρουσία μαρτύρων, και
 στ)
 οι αποφάσεις ή συστάσεις που αφορούν προσφυγές παρόχων κοινοποιούνται εγκαίρως και εγγράφως, και αιτιολογούνται.
 7. Έκαστο Μέρος θεσπίζει ή διατηρεί διαδικασίες οι οποίες προβλέπουν:
 α)
 άμεσα προσωρινά μέτρα με τα οποία εξασφαλίζεται η δυνατότητα του παρόχου να συμμετάσχει στον διαγωνισμό. Οι εν λόγω διαδικασίες εvδέχεται vα οδηγήσουν σε αναστoλή της διαδικασίας ανάθεσης της σύμβασης. Οι διαδικασίες δύνανται να προβλέπουν ότι, όταν πρέπει να αποφασισθεί η σκοπιμότητα εφαρμογής αυτών των μέτρων, είναι δυνατό να λαμβάνονται υπόψη επιτακτικές αρνητικές συνέπειες για τα εν λόγω συμφέροντα, συμπεριλαμβανομένου του δημόσιου συμφέροντος. Η μη λήψη μέτρων πρέπει να αιτιολογείται εγγράφως, και
 β)
 αποκατάσταση της παραβίασης του παρόντος Τίτλου ή αποζημίωση για τις απώλειες ή τις ζημίες που έχουν προκληθεί, σε περίπτωση που το όργανο προσφυγής αποφανθεί ότι υπήρξε παραβίαση ή παράλειψη,όπως ορίζονται στην παράγραφο 1. Η αποκατάσταση ή αποζημίωση αυτή μπορεί να περιορίζεται είτε στο κόστος κατάρτισης της προσφοράς είτε στο κόστος της προσφυγής, ή και στα δύο.
 Άρθρο 191
 Τροποποιήσεις και διορθώσεις της κάλυψης
 1. Όταν Μέρος τροποποιεί το πεδίο κάλυψης των δημόσιων συμβάσεων βάσει του παρόντος Τίτλου, πρέπει:
 α)
 να ενημερώνει εγγράφως τα άλλα Μέρη, και
 β)
 να περιλαμβάνει στην κοινοποίηση πρόταση προς τα άλλα Μέρη σχετικά με κατάλληλες αντισταθμιστικές προσαρμογές για τη διατήρηση πεδίου κάλυψης συγκρίσιμου με εκείνο που υπήρχε πριν από την τροποποίηση.
 2. Παρά τοεδάφιο 1 στοιχείο β), Μέρος δεν χρειάζεται να προβλέπει αντισταθμιστικές προσαρμογές, εάν:
 α)
 η εν λόγω τροποποίηση είναι ήσσονος σημασίας ή διόρθωση τυπικού καθαρά χαρακτήρα, ή
 β)
 η προτεινόμενη τροποποίηση καλύπτει φορέα επί του οποίου το Μέρος ουσιαστικά δεν ασκεί πλέον έλεγχο ή επιρροή.
 3. Εάν άλλο Μέρος δεν συμφωνεί ότι:
 α)
 η


text:
προσαρμογή που προτείνεται δυνάμει του εδαφίου 1 στοιχείο β) είναι ικανή να διατηρήσει σε συγκρίσιμο επίπεδο το αμοιβαία αποδεκτό πεδίο κάλυψης·
 β)
 η προτεινόμενη τροποποίηση είναι ήσσονος σημασίας ή αποτελεί διόρθωση δυνάμει του εδαφίου 2 στοιχείο α), ή
 γ)
 η προτεινόμενη τροποποίηση καλύπτει φορέα επί του οποίου το Μέρος ουσιαστικά δεν ασκεί πλέον έλεγχο ή επιρροή δυνάμει του εδαφίου 2 στοιχείο β),
 το άλλο αυτό Μέρος πρέπει να προβάλει τις αντιρρήσεις του εγγράφως εντός 30 ημερών από την παραλαβή της κοινοποίησης που αναφέρεται στην παράγραφο 1, άλλως θεωρείται ότι συμφωνεί με την προσαρμογή ή την προτεινόμενη τροποποίηση, μεταξύ άλλων, για τους σκοπούς του Τίτλου XII (Επίλυση διαφορών).
 4. Εάν τα Μέρη συμφωνούν, στο πλαίσιο της Επιτροπής Εμπορίου, για ενδεχόμενη προτεινόμενη τροποποίηση, διόρθωση ή ήσσονος σημασίας τροπολογία, π.χ. όταν ένα Μέρος δεν προβάλει αντιρρήσεις εντός 30 ημερών σύμφωνα με την παράγραφο 3, τότε τα Μέρη τροποποιούν αμέσως το σχετικό Παράρτημα.
 5. Το μέρος ΕΕ δύναται οποτεδήποτε να αρχίζει διμερείς διαπραγματεύσεις με οποιαδήποτε από τις υπογράφουσες χώρες των Άνδεων με στόχο τη διεύρυνση της πρόσβασης στην αγορά που παρέχεται αμοιβαία βάσει του παρόντος Τίτλου.
 Άρθρο 192
 Συμμετοχή των πολύ μικρών, μικρών και μεσαίων επιχειρήσεων
 1. Τα Μέρη αναγνωρίζουν τη σημασία της συμμετοχής των πολύ μικρών και των ΜΜΕ στις δημόσιες συμβάσεις.
 2. Τα Μέρη αναγνωρίζουν επίσης τη σημασία των επιχειρηματικών συμμαχιών μεταξύ παρόχων των Μερών, και ιδίως των πολύ μικρών και των ΜΜΕ, καθώς και της από κοινού συμμετοχής σε διαδικασίες διαγωνισμoύ.
 3. Τα Μέρη συμφωνούν να ανταλλάσσουν πληροφορίες και να συνεργάζονται προκειμένου να διευκολύνουν την πρόσβαση των πολύ μικρών και των ΜΜΕ σε διαδικασίες, μεθόδoυς και απαιτήσεις για την ανάθεση δημόσιων συμβάσεων, με επικέντρωση στις ειδικές τους ανάγκες.
 Άρθρο 193
 Συνεργασία
 1. Τα Μέρη αναγνωρίζουν τη σημασία της συνεργασίας με στόχο την επίτευξη καλύτερης κατανόησης των αντίστοιχων συστημάτων δημόσιων συμβάσεων, καθώς και καλύτερης πρόσβασης στις αντίστοιχες αγορές τους, ιδίως για τους πολύ μικρούς, μικρούς και μεσαίους παρόχους.
 2. Τα Μέρη προσπαθούν να συνεργάζονται σε θέματα, όπως:
 α)
 η ανταλλαγή εμπειριών και πληροφοριών, π.χ. για τα ρυθμιστικά πλαίσια, τις βέλτιστες πρακτικές και τα στατιστικά στοιχεία·
 β)
 η ανάπτυξη και η χρήση ηλεκτρονικών επικοινωνιών στα συστήματα δημόσιων συμβάσεων·
 γ)
 η δημιουργία ικανοτήτων και η τεχνική βοήθεια προς τους παρόχους όσον αφορά την πρόσβαση στην αγορά δημόσιων συμβάσεων·
 δ)
 η θεσμική ενίσχυση για την εφαρμογή των διατάξεων του παρόντος Τίτλου, συμπεριλαμβανομένης της επιμόρφωσης των δημοσίων υπαλλήλων, και
 ε)
 η δημιουργία ικανοτήτων για την παροχή πολυγλωσσικής πρόσβασης στις διαδικασίες ανάθεσης δημόσιων συμβάσεων.
 3. Το μέρος ΕΕ παρέχει, κατόπιν αιτήματος, συνδρομή την οποία, ενδεχομένως, κρίνει σκόπιμη προς τους δυνητικούς προσφέροντες των υπογραφουσών χωρών των Άνδεων για την υποβολή των προσφορών τους και την επιλογή των αγαθών ή υπηρεσιών που, ενδεχομένως, ενδιαφέρουν τους αναθέτοντες φορείς της Ευρωπαϊκής 'Ενωσης ή των κρατών μελών της. Επίσης, το μέρος ΕΕ τους παρέχει συνδρομή προκειμένου να συμμορφωθούν με τους τεχνικούς κανονισμούς και τα πρότυπα σχετικά με τα αγαθά ή τις υπηρεσίες που αποτελούν το αντικείμενο της προβλεπόμενης δημόσιας σύμβασης.
 Άρθρο 194
 Υποεπιτροπή για τις δημόσιες συμβάσεις
 1. Τα Μέρη συγκροτούν υποεπιτροπή


text:
για τις δημόσιες συμβάσεις, η οποία απαρτίζεται από εκπροσώπους εκάστου Μέρους.
 2. Η υποεπιτροπή:
 α)
 αξιολογεί την εφαρμογή του παρόντος Τίτλου, συμπεριλαμβανομένης της αξιοποίησης των ευκαιριών που παρέχονται με τη μεγαλύτερη πρόσβαση στις δημόσιες συμβάσεις, και συνιστά στα Μέρη τις ενδεδειγμένες ενέργειες·
 β)
 αξιολογεί και παρακολουθεί τις δραστηριότητες σχετικά με τη συνεργασία τις οποίες υποβάλλουν τα Μέρη, και
 γ)
 με την επιφύλαξη του άρθρου 191 παράγραφος 5, εξετάζει τη σκοπιμότητα διεξαγωγής περαιτέρω διαπραγματεύσεων με στόχο τη διεύρυνση του πεδίου εφαρμογής του παρόντος Τίτλου.
 3. Η υποεπιτροπή για τις δημόσιες συμβάσεις συνέρχεται, κατόπιν αιτήματος οιουδήποτε εκ των Μερών, σε τόπο και ημερομηνία που συμφωνούνται, και τηρεί πρακτικά των συνεδριάσεών της.
 ΤΙΤΛΟΣ VII
 ΔΙΑΝΟΗΤΙΚΗ ΙΔΙΟΚΤΗΣΙΑ
 ΚΕΦΑΛΑΙΟ 1
 Γενικές διατάξεις
 Άρθρο 195
 Στόχοι
 Οι στόχοι του παρόντος Τίτλου είναι:
 α)
 η προώθηση της καινοτομίας και της δημιουργικότητας και η διευκόλυνση της παραγωγής και της εμπορευματοποίησης των καινοτόμων και δημιουργικών προϊόντων μεταξύ των Μερών, και
 β)
 η επίτευξη επαρκούς και αποτελεσματικού επιπέδου προστασίας και επιβολής της εφαρμογής των δικαιωμάτων διανοητικής ιδιοκτησίας, το οποίο συμβάλλει στη μεταφορά και τη διάδοση της τεχνολογίας και ευνοεί την κοινωνική και οικονομική ευημερία και την ισορροπία μεταξύ των δικαιωμάτων των κατόχων και του δημόσιου συμφέροντος.
 Άρθρο 196
 Φύση και έκταση των υποχρεώσεων
 1. Τα Μέρη επιβεβαιώνουν τα δικαιώματα και τις υποχρεώσεις στο πλαίσιο της Συμφωνίας του ΠΟΕ για τις εμπορικές πτυχές των δικαιωμάτων διανοητικής ιδιοκτησίας (εφεξής «Συμφωνία TRIPS»), καθώς και οποιασδήποτε άλλης πολυμερούς συμφωνίας σχετικής με τη διανοητική ιδιοκτησία και των συμφωνιών που εφαρμόζονται υπό την αιγίδα του Παγκόσμιου Οργανισμού Διανοητικής Ιδιοκτησίας (εφεξής «ΠΟΔΙ»), στις οποίες μετέχουν τα Μέρη.
 2. Οι διατάξεις του παρόντος Τίτλου συμπληρώνουν και διευκρινίζουν τα δικαιώματα και τις υποχρεώσεις των Μερών βάσει της Συμφωνίας TRIPS και άλλων πολυμερών συμφωνιών σχετικών με τη διανοητική ιδιοκτησία των οποίων τα Μέρη είναι μέρη και, επομένως, καμία διάταξη του παρόντος Τίτλου δεν μπορεί να αντιβαίνει ή να θίγει τις διατάξεις των πολυμερών αυτών συμφωνιών.
 3. Τα Μέρη αναγνωρίζουν την ανάγκη να διατηρηθεί ισορροπία μεταξύ των δικαιωμάτων των κατόχων δικαιωμάτων διανοητικής ιδιοκτησίας και του συμφέροντος του κοινού, ιδίως όσον αφορά την εκπαίδευση, τον πολιτιστικό τομέα, την έρευνα, τη δημόσια υγεία, την ασφάλεια των τροφίμων, το περιβάλλον, την πρόσβαση στις πληροφορίες και τη μεταφορά τεχνολογίας.
 4. Τα Μέρη αναγνωρίζουν και επιβεβαιώνουν τα δικαιώματα και τις υποχρεώσεις δυνάμει της Σύμβασης για τη βιολογική ποικιλομορφία (εφεξής «ΣΒΠ»), η οποία εκδόθηκε στις 5 Ιουνίου 1992, και στηρίζουν και ενθαρρύνουν τις προσπάθειες για την καθιέρωση σχέσης αμοιβαίας υποστήριξης μεταξύ της Συμφωνίας TRIPS και της εν λόγω Σύμβασης.
 5. Για τους σκοπούς της παρούσας συμφωνίας, στα δικαιώματα διανοητικής ιδιοκτησίας περιλαμβάνονται τα εξής:
 α)
 δικαιώματα πνευματικής ιδιοκτησίας, συμπεριλαμβανομένων των δικαιωμάτων πνευματικής ιδιοκτησίας επί προγραμμάτων υπολογιστών και βάσεων δεδομένων,
 β)
 δικαιώματα συγγενικά με το δικαίωμα πνευματικής ιδιοκτησίας,
 γ)
 δικαιώματα ευρεσιτεχνίας,
 δ)
 εμπορικά σήματα,
 ε)
 εμπορικές επωνυμίες, εφόσον προστατεύονται από αποκλειστικά δικαιώματα ιδιοκτησίας στην οικεία εγχώρια νομοθεσία,
 στ)
 σχέδια,
 ζ)
 διατάξεις (τοπογραφίες) ολοκληρωμένων κυκλωμάτων,
 η)
 γεωγραφικές ενδείξεις,
 θ)
 φυτικές ποικιλίες, και
 ι)
 προστασία πληροφοριών που δεν έχουν κοινολογηθεί.
 6. Για τους σκοπούς της παρούσας συμφωνίας, η προστασία της διανοητικής


text:
ιδιοκτησίας περιλαμβάνει την προστασία κατά του αθέμιτου ανταγωνισμού, όπως αναφέρεται στο άρθρο 10α της Σύμβασης των Παρισίων για την προστασία της βιομηχανικής ιδιοκτησίας (όπως αναθεωρήθηκε από την Πράξη της Στοκχόλμης του 1967) (εφεξής «Σύμβαση των Παρισίων»).
 Άρθρο 197
 Γενικές αρχές
 1. Λαμβάνοντας υπόψη τις διατάξεις του παρόντος Τίτλου, έκαστο Μέρος δύναται, κατά τη διατύπωση ή τροποποίηση των νομοθετικών και κανονιστικών του διατάξεων, να κάνει χρήση των εξαιρέσεων και ευελιξιών που επιτρέπουν οι πολυμερείς συμφωνίες διανοητικής ιδιοκτησίας, ιδίως κατά τη θέσπιση μέτρων απαραίτητων για την προστασία της δημόσιας υγείας και διατροφής, καθώς και για τη διασφάλιση της πρόσβασης σε φάρμακα.
 2. Τα Μέρη αναγνωρίζουν τη σημασία της Δήλωσης της Τέταρτης Υπουργικής Διάσκεψης της Ντόχα, και συγκεκριμένα της Δήλωσης της Ντόχα σχετικά με τη Συμφωνία TRIPS και τη δημόσια υγεία, που εκδόθηκε στις 14 Νοεμβρίου 2001 από την Υπουργική Διάσκεψη του ΠΟΕ και των μεταγενέστερων εξελίξεών της. Υπό την έννοια αυτή, κατά την ερμηνεία και την εφαρμογή των δικαιωμάτων και των υποχρεώσεων στο πλαίσιο του παρόντος Τίτλου, τα Μέρη εξασφαλίζουν τη συνοχή με τη Δήλωση αυτή.
 3. Τα Μέρη συμβάλλουν στην εφαρμογή και την τήρηση της απόφασης του γενικού συμβουλίου του ΠΟΕ, της 30ής Αυγούστου 2003, όσον αφορά την παράγραφο 6 της Δήλωσης της Ντόχα σχετικά με τη Συμφωνία TRIPS και τη δημόσια υγεία, καθώς και του Πρωτοκόλλου που τροποποιεί τη Συμφωνία TRIPS, που έγινε στη Γενεύη στις 6 Δεκεμβρίου 2005.
 4. Τα Μέρη αναγνωρίζουν επίσης τη σημασία της προώθησης της εφαρμογής του ψηφίσματος της ΠΣΥ 61.21 για την παγκόσμια στρατηγική και το Σχέδιο Δράσης για τη δημόσια υγεία, την καινοτομία και την πνευματική ιδιοκτησία, που εκδόθηκε από τη Παγκόσμια Συνέλευση Υγείας στις 24 Μαΐου 2008.
 5. Βάσει της Συμφωνίας TRIPS, καμία διάταξη του παρόντος Τίτλου δεν εμποδίζει τα Μέρη να θεσπίζουν οποιοδήποτε μέτρο είναι αναγκαίο προκειμένου να αποφευχθεί η κατάχρηση των δικαιωμάτων διανοητικής ιδιοκτησίας από κατόχους δικαιωμάτων ή η προσφυγή σε μεθόδους που περιορίζουν αλόγιστα το εμπόριο ή βλάπτουν τη διεθνή μεταφορά τεχνολογίας.
 6. Τα Μέρη αναγνωρίζουν ότι η μεταφορά τεχνολογίας συμβάλλει στην ενίσχυση των εθνικών ικανοτήτων, με στόχο τη δημιουργία στιβαρής και διατηρήσιμης τεχνολογικής βάσης.
 7. Τα Μέρη αναγνωρίζουν τον αντίκτυπο των τεχνολογιών πληροφοριών και επικοινωνιών στη χρήση των λογοτεχνικών και καλλιτεχνικών έργων, καλλιτεχνικών εκτελέσεων, φωνογραφημένων παραγωγών και εκπομπών και, επομένως, την ανάγκη να παρέχουν την κατάλληλη προστασία των δικαιωμάτων πνευματικής ιδιοκτησίας και συγγενικών δικαιωμάτων στο ψηφιακό περιβάλλον.
 Άρθρο 198
 Εθνική μεταχείριση
 Έκαστο Μέρος παρέχει στους υπηκόους άλλου Μέρους μεταχείριση όχι ολιγότερο ευνοϊκή από αυτήν που παρέχει στους δικούς του υπηκόους όσον αφορά την προστασία (61) της διανοητικής ιδιοκτησίας, με την επιφύλαξη των εξαιρέσεων που ισχύουν ήδη δυνάμει των άρθρων 3 και 5 της Συμφωνίας TRIPS.
 Άρθρο 199
 Μεταχείριση του μάλλον ευνοούμενου κράτους
 Όσον αφορά την προστασία της διανοητικής ιδιοκτησίας, κάθε πλεονέκτημα, ευεργέτημα, προνόμιο ή ασυλία που αναγνωρίζεται από Μέρος στους υπηκόους οποιασδήποτε άλλης χώρας παραχωρείται αυτομάτως και άνευ όρων στους υπηκόους των άλλων Μερών, με την επιφύλαξη των εξαιρέσεων που ισχύουν δυνάμει των άρθρων 4 και 5 της Συμφωνίας TRIPS.
 Άρθρο 200
 Ανάλωση
 Έκαστο Μέρος είναι ελεύθερο να καθιερώσει


text:
το δικό του σύστημα για την ανάλωση των δικαιωμάτων διανοητικής ιδιοκτησίας, με την επιφύλαξη των διατάξεων της Συμφωνίας TRIPS.
 ΚΕΦΑΛΑΙΟ 2
 Προστασία της βιοποικιλότητας και των παραδοσιακών γνώσεων
 Άρθρο 201
 1. Τα Μέρη αναγνωρίζουν τη σημασία και την αξία της βιολογικής ποικιλότητας και των στοιχείων της, καθώς και των συναφών παραδοσιακών γνώσεων, των καινοτομιών και των πρακτικών των αυτόχθονων και τοπικών κοινοτήτων (62). Τα Μέρη επιβεβαιώνουν επίσης τα κυριαρχικά τους δικαιώματα επί των φυσικών πόρων τους και αναγνωρίζουν τα δικαιώματα και τις υποχρεώσεις τους που θεσπίζονται με τη ΣΒΠ όσον αφορά την πρόσβαση στους γενετικούς πόρους, καθώς και τη δίκαιη και ισόρροπη κατανομή των οφελών που απορρέουν από τη χρησιμοποίηση των γενετικών αυτών πόρων.
 2. Τα Μέρη αναγνωρίζουν την κατά το παρελθόν, το παρόν και το μέλλον συμβολή των αυτόχθονων και τοπικών κοινοτήτων στη διατήρηση και αειφόρο χρήση της βιολογικής ποικιλότητας και όλων των στοιχείων της και, γενικά, τη συμβολή των παραδοσιακών γνώσεων (63) των αυτόχθονων και τοπικών κοινοτήτων τους στον πολιτισμό και στην οικονομική και κοινωνική ανάπτυξη των εθνών.
 3. Με την επιφύλαξη της εγχώριας νομοθεσίας τους, τα Μέρη, σύμφωνα με το άρθρο 8 ι) της ΣΒΠ, τηρούν, προστατεύουν και διατηρούν τις γνώσεις, τις καινοτομίες και τις πρακτικές των αυτόχθονων και τοπικών κοινοτήτων που αναπτύσσουν παραδοσιακούς τρόπους ζωής, σε ό,τι αφορά τη διατήρηση και αειφόρο χρήση της βιολογικής ποικιλότητας, και προάγουν την ευρύτερη εφαρμογή τους υπό τον όρο συναίνεσης μετά από ενημέρωση των κατόχων των εν λόγω γνώσεων, καινοτομιών και πρακτικών, και ενθαρρύνουν την ισόρροπη κατανομή των οφελών που προκύπτουν από τη χρησιμοποίηση των εν λόγω γνώσεων, καινοτομιών και πρακτικών.
 4. Σύμφωνα με το άρθρο 15 παράγραφος 7 της ΣΒΠ, τα Μέρη επιβεβαιώνουν την υποχρέωσή τους να θεσπίζουν μέτρα με στόχο τη δίκαιη και ισόρροπη κατανομή των οφελών που απορρέουν από τη χρησιμοποίηση των γενετικών πόρων. Τα Μέρη αναγνωρίζουν επίσης ότι,στους αμοιβαία αποδεκτούς όρους, μπορούν να περιλαμβάνονται υποχρεώσεις κατανομής των οφελών όσον αφορά τα δικαιώματα διανοητικής ιδιοκτησίας που απορρέουν από τη χρησιμοποίηση των γενετικών πόρων και των συναφών παραδοσιακών γνώσεων.
 5. Η Κολομβία και το μέρος ΕΕ συνεργάζονται για την περαιτέρω διευκρίνιση του θέματος και της έννοιας της παράνομης χρήσης των γενετικών πόρων και των συναφών παραδοσιακών γνώσεων, των καινοτομιών και πρακτικών, προκειμένου να εντοπισθούν, κατά περίπτωση και σύμφωνα με τις διατάξειςτου διεθνούς και εγχωρίου δικαίου, μέτρα για την αντιμετώπιση αυτού του θέματος.
 6. Τα Μέρη συνεργάζονται, με την επιφύλαξη της εγχώριας νομοθεσίας και του διεθνούς δικαίου, προκειμένου να διασφαλίσουν ότι τα δικαιώματα διανοητικής ιδιοκτησίας υποστηρίζουν και δεν αντιστρατεύονται τα δικαιώματα και τις υποχρεώσεις τους δυνάμει της ΣΒΠ, όσον αφορά τους γενετικούς πόρους και τις συναφείς παραδοσιακές γνώσεις των αυτόχθονων και τοπικών κοινοτήτων που κείνται στις αντίστοιχες επικράτειές τους. Τα Μέρη επιβεβαιώνουν τα δικαιώματα και τις υποχρεώσεις τους δυνάμει του άρθρου 16 παράγραφος 3 της ΣΒΠ έναντι των χωρών διάθεσης γενετικών πόρων, δηλ. να λαμβάνουν μέτρα με στόχο την παροχή πρόσβασης στην τεχνολογία και τη μεταφορά της τεχνολογίας που χρησιμοποιεί αυτούς τους πόρους, υπό αμοιβαία αποδεκτούς όρους. Η παρούσα διάταξη εφαρμόζεται με την επιφύλαξη των δικαιωμάτων και των υποχρεώσεων


text:
δυνάμει του άρθρου 31 της Συμφωνίας TRIPS.
 7. Τα Μέρη αναγνωρίζουν ότι είναι χρήσιμο να απαιτείται η κοινολόγηση της προέλευσης ή πηγής των γενετικών πόρων και των συναφών παραδοσιακών γνώσεων στις αιτήσεις διπλώματος ευρεσιτεχνίας, εκτιμώντας ότι τούτο συμβάλλει στη διαφάνεια όσον αφορά τις χρήσεις των γενετικών πόρων και των συναφών παραδοσιακών γνώσεων.
 8. Τα Μέρη μεριμνούν, σύμφωνα με την εγχώριο τουςδίκαιο, ώστε να υπάρχει συμμόρφωση με τις διατάξεις που διέπουν την πρόσβαση στους γενετικούς πόρους και τις συναφείς παραδοσιακές γνώσεις, τις καινοτομίες και τις πρακτικές.
 9. Τα Μέρη καταβάλλουν προσπάθεια για να διευκολύνουν την ανταλλαγή πληροφοριών όσον αφορά τις αιτήσεις διπλώματος ευρεσιτεχνίας και τα χορηγηθέντα διπλώματα ευρεσιτεχνίας σχετικά με τους γενετικούς πόρους και τις συναφείς παραδοσιακές γνώσεις, ούτως ώστε οι πληροφορίες αυτές να μπορούν να κρίνονται κατά την εξέταση επί της ουσίας, ιδίως κατά τον προσδιορισμό της στάθμης της τεχνικής.
 10. Με την επιφύλαξη των διατάξεων του Κεφαλαίου 6 (Συνεργασία) του παρόντος Τίτλου, τα Μέρη συνεργάζονται υπό αμοιβαία αποδεκτούς όρους για την εκπαίδευση εξεταστών ευρεσιτεχνιών στην εξέταση αιτήσεων διπλώματος ευρεσιτεχνίας σχετικά με τους γενετικούς πόρους και τις συναφείς παραδοσιακές γνώσεις.
 11. Τα Μέρη αναγνωρίζουν ότι, οι βάσεις δεδομένων ή οι ψηφιακές βιβλιοθήκες που περιέχουν σχετικές πληροφορίες, συνιστούν χρήσιμα εργαλεία για την εξέταση της δυνατότητας κατοχύρωσης με δίπλωμα ευρεσιτεχνίας εφευρέσεων που σχετίζονται με τους γενετικούς πόρους και τις συναφείς παραδοσιακές γνώσεις.
 12. Σύμφωνα μετο ισχύον διεθνές και εθνικό δίκαιο, τα Μέρη συμφωνούν να συνεργάζονται στην εφαρμογή εγχώριων πλαισίων για την πρόσβαση στους γενετικούς πόρους και τις συναφείς παραδοσιακές γνώσεις, τις καινοτομίες και τις πρακτικές.
 13. Τα Μέρη, με προηγούμενη αμοιβαία συμφωνία, δύνανται να επανεξετάσουν το παρόν Κεφάλαιο, με την επιφύλαξη των αποτελεσμάτων και συμπερασμάτων πολυμερών συζητήσεων.
 ΚΕΦΑΛΑΙΟ 3
 Διατάξεις σχετικά με τα δικαιώματα διανοητικής ιδιοκτησίας
 Τμήμα 1
 Εμπορικά σήματα
 Άρθρο 202
 Διεθνείς συμφωνίες
 1. Τα Μέρη συμμορφώνονται με τα δικαιώματα και τις υποχρεώσεις που υπέχουν δυνάμει της Σύμβασης των Παρισίων και της Συμφωνίας TRIPS.
 2. Η Ευρωπαϊκή 'Ενωση και η Κολομβία προσχωρούν στο Πρωτόκολλο στον Διακανονισμό της Μαδρίτης σχετικά με τη διεθνή καταχώριση σημάτων, που εκδόθηκε στη Μαδρίτη στις 27 Ιουνίου 1989 (εφεξής «Πρωτόκολλο της Μαδρίτης») εντός 10 ετών από την υπογραφή της παρούσας συμφωνίας. Το Περού καταβάλλει κάθε δυνατή προσπάθεια για να προσχωρήσει στο Πρωτόκολλο της Μαδρίτης.
 3. Η Ευρωπαϊκή 'Ενωση και το Περού καταβάλλουν κάθε δυνατή προσπάθεια για να συμμορφώνονται με τη Συνθήκη για το δίκαιο των σημάτων, πoυ εκδόθηκε στη Γεvεύη στις 27 Οκτωβρίου 1994 (εφεξής «Συνθήκη για το δίκαιο των σημάτων»). Η Κολομβία καταβάλλει κάθε δυνατή προσπάθεια για να προσχωρήσει στη Συνθήκη για το δίκαιο των σημάτων.
 Άρθρο 203
 Προϋποθέσεις για την καταχώριση
 Κάθε σήμα, ή συνδυασμός σημάτων, που παρέχει τη δυνατότητα να διακρίνονται τα αγαθά ή οι υπηρεσίες μιας επιχείρησης από τα αγαθά ή τις υπηρεσίες άλλων επιχειρήσεων, μπορεί να αποτελέσει στην αγορά εμπορικό σήμα. Τα σήματα αυτά δύνανται να αποτελούνται, ιδίως, από λέξεις, συμπεριλαμβανομένων των συνδυασμών λέξεων, ονόματα προσώπων, γράμματα, αριθμούς, παραστάσεις, ήχους και συνδυασμούς χρωμάτων, καθώς και από οποιοδήποτε συνδυασμό των ανωτέρω σημάτων. Σε περίπτωση κατά την οποία τα σήματα δεν παρέχουν από τη


text:
φύση τους τη δυνατότητα να διακρίνονται τα σχετικά εμπορεύματα ή υπηρεσίες, τα Μέρη δύνανται να εξαρτήσουν τη δυνατότητα καταχώρισής τους από την απόκτηση της δυνατότητας διαφοροποίησης των αγαθών ή υπηρεσιών μέσω της χρήσης. Τα Μέρη δύνανται να θέτουν ως προϋπόθεση για την καταχώριση ότι το σήμα πρέπει να μπορεί να γίνεται οπτικά αντιληπτό.
 Άρθρο 204
 Διαδικασία καταχώρισης
 1. Τα Μέρη χρησιμοποιούν την ταξινόμηση που θεσπίσθηκε στη Συμφωνία της Νίκαιας σχετικά με τη διεθνή ταξινόμηση των αγαθών και των υπηρεσιών με σκοπό την καταχώριση σημάτων (Νίκαια, 15 Ιουνίου 1957), και στις ισχύουσες τροποποιήσεις της, προκειμένου να ταξινομούν τα αγαθά και τις υπηρεσίες στα οποία εφαρμόζονται τα εμπορικά σήματα.
 2. Έκαστο Μέρος (64) προβλέπει σύστημα καταχώρισης των εμπορικών σημάτων, σύμφωνα με το οποίο κάθε τελική απόφαση που λαμβάνει η αρμόδια για τα εμπορικά σήματα διοικητική αρχή είναι δεόντως αιτιολογημένη και εκδίδεται γραπτώς. Οι λόγοι άρνησης καταχώρισης ενός εμπορικού σήματος κοινοποιούνται γραπτώς στον αιτούντα, ο οποίος έχει τη δυνατότητα να εναντιωθεί στην άρνηση και να εγείρει αντιρρήσεις κατά της τελικής απόφασης. Έκαστο Μέρος προβλέπει τη δυνατότητα εναντίωσης σε αιτήσεις για εμπορικά σήματα. Η εν λόγω διαδικασία ανακοπής διεξάγεται κατ’ αντιπαράθεση. Έκαστο Μέρος παρέχει στο κοινό πρόσβαση σε μια ηλεκτρονική βάση δεδομένων που περιλαμβάνει τις αιτήσεις και τις καταχωρίσεις εμπορικών σημάτων.
 Άρθρο 205
 Γνωστά εμπορικά σήματα
 Τα Μέρη συνεργάζονται προκειμένου να καταστεί αποτελεσματική η προστασία γνωστών εμπορικών σημάτων, σύμφωνα με το άρθρο 6α της Σύμβασης των Παρισίων και τα άρθρα 16.2 και 16.3 της Συμφωνίας TRIPS.
 Άρθρο 206
 Εξαιρέσεις από τα δικαιώματα που απορρέουν από εμπορικό σήμα
 1. Υπό την προϋπόθεση ότι λαμβάνονται υπόψη τα νόμιμα συμφέροντα των κατόχων δικαιωμάτων επί εμπορικών σημάτων και των τρίτων, έκαστο Μέρος προβλέπει, ως περιορισμένης έκτασης εξαίρεση (65) από τα δικαιώματα που απορρέουν από ένα εμπορικό σήμα, τη θεμιτή χρήση κατά τις συναλλαγές του οικείου ονόματος και της διεύθυνσης, ή περιγραφικών όρων σχετικά με το είδος, την ποιότητα, την ποσότητα, τον προβλεπόμενο σκοπό, την αξία, τη γεωγραφική καταγωγή, τον χρόνο παραγωγής των αγαθών ή παροχής των υπηρεσιών, ή άλλα χαρακτηριστικά των αγαθών ή υπηρεσιών.
 2. Έκαστο Μέρος προβλέπει επίσης περιορισμένης έκτασης εξαιρέσεις που επιτρέπουν σε πρόσωπο να χρησιμοποιεί το εμπορικό σήμα, εάν είναι αναγκαίο για να δηλωθεί ο προβλεπόμενος σκοπός προϊόντος ή υπηρεσίας, ιδίως των εξαρτημάτων ή των ανταλλακτικών, υπό την προϋπόθεση ότι η χρήση γίνεται σύμφωνα με τα χρηστά συναλλακτικά ήθη που ισχύουν στη βιομηχανία και το εμπόριο.
 Τμήμα 2
 Γεωγραφικές ενδείξεις
 Άρθρο 207
 Πεδίο εφαρμογήσ του παρόντοσ τμήματοσ
 Όσον αφορά την αναγνώριση και προστασία γεωγραφικών ενδείξεων, καταγωγής του εδάφους Μέρους, ισχύουν τα εξής:
 α)
 για τους σκοπούς του παρόντος Τίτλου, οι γεωγραφικές ενδείξεις είναι ενδείξεις οι οποίες συνίστανται στο όνομα συγκεκριμένης χώρας, περιοχής ή τοποθεσίας ή σε όνομα το οποίο, χωρίς να είναι το όνομα συγκεκριμένης χώρας, περιοχής ή τοποθεσίας, αναφέρεται σε συγκεκριμένη γεωγραφική περιοχή, και οι οποίες δηλώνουν ότι ένα προϊόν κατάγεται από εκεί, εφόσον μια δεδομένη ποιότητα, φήμη ή άλλο χαρακτηριστικό του προϊόντος οφείλεται αποκλειστικά ή κυρίως στο γεωγραφικό περιβάλλον στο οποίο παράγεται, το οποίο συμπεριλαμβάνει τους εγγενείς φυσικούς και ανθρώπινους παράγοντες·
 β)
 οι


text:
γεωγραφικές ενδείξεις Μέρους οι οποίες πρέπει να προστατεύονται από άλλο Μέρος υπόκεινται στον παρόντα Τίτλο μόνο εάν αναγνωρισθούν και δηλωθούν στη χώρα καταγωγής·
 γ)
 έκαστο Μέρος προστατεύει τις γεωγραφικές ενδείξεις των γεωργικών προϊόντων και των τροφίμων, οίνων, αλκοολούχων ποτών και αρωματισμένων οίνων που παρατίθενται στο προσάρτημα 1 του Παραρτήματος XIII (Κατάλογοι γεωγραφικών ενδείξεων) σύμφωνα με τις διαδικασίες που αναφέρονται στο άρθρο 208 από την έναρξη ισχύος της παρούσας συμφωνίας·
 δ)
 οι γεωγραφικές ενδείξεις προϊόντων εκτός των γεωργικών προϊόντων και τροφίμων, οίνων, αλκοολούχων ποτών ή αρωματισμένων οίνων που παρατίθενται στο προσάρτημα 1 του Παραρτήματος XIII (Κατάλογοι γεωγραφικών ενδείξεων) είναι δυνατό να προστατεύονται σύμφωνα με τους νόμους και τους κανονισμούς που εφαρμόζονται σε έκαστο Μέρος. Τα Μέρη αναγνωρίζουν ότι οι γεωγραφικές ενδείξεις που παρατίθενται στο προσάρτημα 2 του Παραρτήματος XIII (Κατάλογοι γεωγραφικών ενδείξεων) προστατεύονται ως γεωγραφικές ενδείξεις στη χώρα καταγωγής·
 ε)
 τις γεωγραφικές ενδείξεις σχετικά με προϊόντα, καταγωγής του εδάφους Μέρους, χρησιμοποιούν (66) αποκλειστικά οι παραγωγοί, κατασκευαστές ή βιοτέχνες με εγκαταστάσεις παραγωγής ή μεταποίησης στην περιοχή ή τοποθεσία του Μέρους που ταυτοποιείται ή αναφέρεται με την εν λόγω ένδειξη·
 στ)
 εάν Μέρος θεσπίσει ή διατηρήσει σύστημα που επιτρέπει να χρησιμοποιούνται γεωγραφικές ενδείξεις, το σύστημα αυτό εφαρμόζεται μόνο στις γεωγραφικές ενδείξεις καταγωγής του εδάφους του·
 ζ)
 οι δημόσιοι ή ιδιωτικοί φορείς που εκπροσωπούν δικαιούχους γεωγραφικών ενδείξεων ή οι φορείς που ορίζονται για τον σκοπό αυτό διαθέτουν μηχανισμούς που επιτρέπουν τον αποτελεσματικό έλεγχο της χρησιμοποίησης προστατευόμενων γεωγραφικών ενδείξεων, και
 η)
 οι γεωγραφικές ενδείξεις που προστατεύονται σύμφωνα με τον παρόντα Τίτλο δεν θεωρούνται, για όσο διάστημα εξακολουθούν να προστατεύονται στη χώρα καταγωγής, κοινή ή κατά γένος ονομασία του προϊόντος που προσδιορίζουν.
 Άρθρο 208
 Καθιερωμένες γεωγραφικές ενδείξεις
 1. Μετά την ολοκλήρωση διαδικασίας ένστασης και την εξέταση των γεωγραφικών ενδείξεων της Ευρωπαϊκής 'Ενωσης που απαριθμούνται στο προσάρτημα 1 του Παραρτήματος XIII (Κατάλογοι γεωγραφικών ενδείξεων), τις οποίες καταχώρισετο μέρος ΕΕ, οι υπογράφουσες χώρες των Άνδεων θα προστατεύουν τις εν λόγω γεωγραφικές ενδείξεις σύμφωνα με το επίπεδο προστασίας το οποίο καθορίζεται στο παρόν Τμήμα.
 2. Μετά την ολοκλήρωση διαδικασίας ένστασης και την εξέταση των γεωγραφικών ενδείξεων υπογράφουσας χώρας των Άνδεων που απαριθμούνται στο προσάρτημα 1 του Παραρτήματος XIII (Κατάλογοι γεωγραφικών ενδείξεων) τις οποίες καταχώρισε η εν λόγω υπογράφουσα χώρα των Άνδεων, το μέρος ΕΕ θα προστατεύει αυτές τις γεωγραφικές ενδείξεις σύμφωνα με το επίπεδο προστασίας το οποίο καθορίζεται στο παρόν Τμήμα.
 Άρθρο 209
 Προσθήκη νέων γεωγραφικών ενδείξεων
 1. Τα Μέρη συμφωνούν σχετικά με τη δυνατότητα να προστίθενται νέες γεωγραφικές ενδείξεις στο προσάρτημα 1 του Παραρτήματος XIII (Κατάλογοι γεωγραφικών ενδείξεων) μετά την ολοκλήρωση διαδικασίας ένστασης και την εξέταση των γεωγραφικών ενδείξεων που αναφέρονται στο άρθρο 208.
 2. Μέρος το οποίο επιθυμεί να προσθέσει νέα γεωγραφική ένδειξη στον δικό του κατάλογο του προσαρτήματος 1 του Παραρτήματος XIII (Κατάλογοι γεωγραφικών ενδείξεων) υποβάλλει σε άλλο Μέρος σχετικό αίτημα στο πλαίσιο της υποεπιτροπής διανοητικής ιδιοκτησίας.
 3. Ως ημερομηνία της αίτησης προστασίας, θεωρείται η ημερομηνία διαβίβασης της αίτησης σε άλλο Μέρος. Αυτή η ανταλλαγή πληροφοριών διεξάγεται στο πλαίσιο της υποεπιτροπής διανοητικής ιδιοκτησίας.
 Άρθρο 210
 Πεδίο εφαρμογής της προστασίας των γεωγραφικών ενδείξεων
 1. Οι γεωγραφικές ενδείξεις


text:
Μέρους που απαριθμούνται στο προσάρτημα 1 του Παραρτήματος XIII (Κατάλογοι γεωγραφικών ενδείξεων), καθώς και αυτές που προστίθενται σύμφωνα με το άρθρο 209, προστατεύονται από άλλο Μέρος τουλάχιστον έναντι:
 α)
 τυχόν εμπορικής χρησιμοποίησης των προστατευόμενων αυτών γεωγραφικών ενδείξεων:
 i)
 για πανομοιότυπα ή ομοειδή προϊόντα που δεν πληρούν την προδιαγραφή προϊόντος της γεωγραφικής ένδειξης·, ή
 ii)
 στον βαθμό που η χρήση αυτή εκμεταλλεύεται τη φήμη της γεωγραφικής ένδειξης·
 β)
 κάθε άλλης μη επιτρεπόμενης χρησιμοποίησης (67) γεωγραφικών ενδείξεων άλλων από εκείνες που προσδιορίζουν οίνους, αρωματισμένους οίνους ή αλκοολούχα ποτά, η οποία δημιουργεί σύγχυση, μεταξύ άλλων ακόμη και σε περιπτώσεις στις οποίες η ονομασία συνοδεύεται από ενδείξεις, όπως στυλ, τύπος, απομίμηση και άλλες παρόμοιες ενδείξεις που δημιουργούν σύγχυση στον καταναλωτή· με την επιφύλαξη του παρόντος εδαφίου, εάν Μέρος τροποποιήσει τη νομοθεσία του για να παράσχει σε γεωγραφικές ενδείξεις άλλες από εκείνες που προσδιορίζουν οίνους, αρωματισμένους οίνους και αλκοολούχα ποτά μεγαλύτερη προστασία από εκείνη που προβλέπεται στην παρούσα συμφωνία, τα Μέρος αυτό επεκτείνει την προστασία αυτή στις γεωγραφικές ενδείξεις που παρατίθενται στο προσάρτημα 1 του Παραρτήματος XIII (Κατάλογοι γεωγραφικών ενδείξεων)·
 γ)
 σε περίπτωση γεωγραφικών ενδείξεων που προσδιορίζουν οίνους, αρωματισμένους οίνους ή αλκοολούχα ποτά, κάθε κατάχρηση, απομίμηση ή επίκληση,τουλάχιστον για προϊόντα αυτού του είδους, έστω και αν αναφέρεται η πραγματική καταγωγή του προϊόντος ή αν η προστατευόμενη ονομασία μεταφράζεται ή συνοδεύεται από εκφράσεις, όπως «στυλ», «τύπος», «μέθοδος», «όπως παράγεται στ..», «απομίμηση», «με άρωμα», «ομοιάζει με» ή άλλες ανάλογες·
 δ)
 οποιασδήποτε άλλης ψευδούς ή παραπλανητικής ένδειξης όσον αφορά την προέλευση, την καταγωγή, τη φύση ή τις βασικές ιδιότητες του προϊόντος, αναγραφόμενης στη συσκευασία ή στο περιτύλιγμα, ή στο διαφημιστικό υλικό που αφορά το συγκεκριμένο προϊόν, η οποία μπορεί να οδηγήσει σε εσφαλμένη εντύπωση ως προς την καταγωγή του, και
 ε)
 οποιασδήποτε άλλης πρακτικής ικανής να παραπλανήσει τους καταναλωτές όσον αφορά την πραγματική καταγωγή του προϊόντος.
 2. Όταν Μέρος, στο πλαίσιο διαπραγματεύσεων με τρίτη χώρα, προτείνει την προστασία μιας γεωγραφικής ένδειξης της εν λόγω τρίτης χώρας και η ονομασία αυτή είναι ομώνυμη με γεωγραφική ένδειξη άλλου Μέρους, το Μέρος αυτό ενημερώνεται και του παρέχεται η δυνατότητα να υποβάλει παρατηρήσεις πριν να τεθεί υπό προστασία η ονομασία αυτή.
 3. Τα Μέρη ενημερώνονται μεταξύ τους εάν μια γεωγραφική ένδειξη παύει να προστατεύεται στη χώρα καταγωγής της.
 Άρθρο 211
 Σχέση με τα εμπορικά σήματα
 1. Τα Μέρη αρνούνται να καταχωρίσουν,ή προβλέπουν την ακύρωση εμπορικού σήματος,το οποίο αντιστοιχεί σε οιαδήποτε από τις καταστάσεις που αναφέρονται στο άρθρο 210 παράγραφος 1, σε σχέση με προστατευόμενη γεωγραφική ένδειξη για πανομοιότυπα ή ομοειδή προϊόντα, υπό την προϋπόθεση ότι η αίτηση καταχώρισης του εμπορικού σήματος έχει υποβληθεί μετά την ημερομηνία αίτησης για την προστασία της γεωγραφικής ένδειξης στο έδαφος τους.
 2. Με την επιφύλαξη των λόγων άρνησης της προστασίας γεωγραφικών ενδείξεων που προβλέπεται στην εγχώρια νομοθεσία τους, τα Μέρη δεν έχουν υποχρέωση να προστατεύουν γεωγραφική ένδειξη, εφόσον, σε συσχετισμό με ένα εμπορικό σήμα με φήμη ή αναγνωρισιμότητα, η προστασία μπορεί να οδηγήσει στην παραπλάνηση των καταναλωτών όσον αφορά την αληθινή ταυτότητα του προϊόντος.
 Άρθρο 212
 Γενικοί κανόνες
 1. Τα Μέρη δύνανται να ανταλλάσσουν συμπληρωματικές πληροφορίες όσον


text:
αφορά τις τεχνικές προδιαγραφές των προϊόντων που προστατεύονται από τις γεωγραφικές ενδείξεις του προσαρτήματος 1 του Παραρτήματος XIII (Κατάλογοι γεωγραφικών ενδείξεων) στο πλαίσιο της υποεπιτροπής διανοητικής ιδιοκτησίας. Επιπλέον, τα Μέρη δύνανται να διευκολύνουν την ανταλλαγή πληροφοριών σχετικά με τους φορείς ελέγχου στο έδαφός τους.
 2. Καμία διάταξη του παρόντος Τμήματος δεν υποχρεώνει Μέρος να προστατεύσει γεωγραφική ένδειξη, η οποία δεν προστατεύεται ή παύει να προστατεύεται στη χώρα καταγωγής της. Το Μέρος που αποτελεί το έδαφος καταγωγής γεωγραφικής ένδειξης, ενημερώνει τα άλλα Μέρη όταν η γεωγραφική αυτή ένδειξη παύσει να προστατεύεται στη χώρα καταγωγής της.
 3. Προδιαγραφή προϊόντος σύμφωνα με το παρόν Τμήμα είναι εκείνη που εγκρίνεται, συμπεριλαμβανομένων τυχόν επίσης εγκεκριμένων τροποποιήσεων, από τις αρχές του Μέρους από το οποίο κατάγεται το προϊόν.
 Άρθρο 213
 Συνεργασία και διαφάνεια
 1. Στο πλαίσιο της υποεπιτροπής διανοητικής ιδιοκτησίας, Μέρος δύναται να ζητεί από άλλο Μέρος, πληροφορίες σχετικά με τη συμβατότητα με τις αντίστοιχες προδιαγραφές προϊόντων και τις τροποποιήσεις τους των προϊόντων που φέρουν γεωγραφικές ενδείξεις προστατευόμενες βάσει του παρόντος Τμήματος, καθώς και τα σημεία επαφής για τη διευκόλυνση των ελέγχων, εφόσον απαιτείται.
 2. Όσον αφορά τις γεωγραφικές ενδείξεις άλλου Μέρους που προστατεύονται βάσει του παρόντος Τμήματος, κάθε Μέρος δύναται να θέτει στη διάθεση του κοινού τις αντίστοιχες προδιαγραφές προϊόντων, ή περίληψή τους, καθώς και τα σημεία επαφής για τη διευκόλυνση των ελέγχων.
 Άρθρο 214
 Το παρόν Τμήμα δεν θίγει τα δικαιώματα των τρίτων χωρών που έχουν ήδη αναγνωρίσει τα Μέρη σε συμφωνίες ελεύθερων συναλλαγών.
 Τμήμα 3
 Δικαιώματα δημιουργού και συγγενικά δικαιώματα
 Άρθρο 215
 Παρεχόμενη προστασία
 1. Τα Μέρη προστατεύουν τα δικαιώματα των δημιουργών λογοτεχνικών και καλλιτεχνικών έργων κατά τρόπο όσο το δυνατόν αποτελεσματικότερο και ομοιόμορφο. Τα Μέρη προστατεύουν επίσης τα δικαιώματα των ερμηνευτών ή εκτελεστών καλλιτεχνών, των παραγωγών φωνογραφημάτων και των οργανισμών ραδιοφωνίας και τηλεόρασης, όσον αφορά τις εκτελέσεις, τα φωνογραφήματα και τις εκπομπές τους, αντίστοιχα.
 2. Τα Μέρη συμμορφώνονται με τα δικαιώματα και τις υποχρεώσεις που υπέχουν δυνάμει της Σύμβασης της Βέρνης για την προστασία των λογοτεχνικών και καλλιτεχνικών έργων της 9ης Σεπτεμβρίου 1886 (εφεξής «Σύμβαση της Βέρνης»), της Σύμβασης της Ρώμης για την προστασία των ερμηνευτών ή εκτελεστών καλλιτεχνών, των παραγωγών φωνογραφημάτων και των οργανισμών ραδιοτηλεόρασης της 26ης Οκτωβρίου 1961 (εφεξής «Σύμβαση της Ρώμης»), της Συνθήκης του Παγκόσμιου Οργανισμού Διανοητικής Ιδιοκτησίας για την πνευματική ιδιοκτησία – WIPO (εφεξής «WCT») και της Συνθήκης του Παγκόσμιου Οργανισμού Διανοητικής Ιδιοκτησίας για τις εκτελέσεις και τα φωνογραφήματα (εφεξής «WPPT»), αμφότερες εκδοθείσες στις 20Δεκεμβρίου 1996.
 Άρθρο 216
 Ηθικά δικαιώματα
 1. Ανεξάρτητα από τα οικονομικά δικαιώματα του δημιουργού, ακόμη και μετά τη μεταβίβασή τους, ο δημιουργός έχει το δικαίωμα να διεκδικεί, τουλάχιστον, την πατρότητα του έργου και να αντιτάσσεται σε κάθε παραποίηση, περικοπή ή άλλη τροποποίηση του έργου αυτού ή σε κάθε άλλη προσβολή του ίδιου έργου, ενέργειες οι οποίες θίγουν την τιμή ή τη φήμη του/της.
 2. Τα δικαιώματα που παρέχονται στον δημιουργό σύμφωνα με την παράγραφο 1 διατηρούνται μετά τον θάνατό του, τουλάχιστον μέχρι την παύση ισχύος των οικονομικών δικαιωμάτων, και ασκούνται από τα πρόσωπα ή τους φορείς που προβλέπει σχετικά η νομοθεσία της χώρας στην


text:
οποία ζητείται η προστασία.
 3. Ανεξάρτητα από τα οικονομικά δικαιώματα ερμηνευτή ή εκτελεστή καλλιτέχνη, ακόμη και μετά τη μεταβίβασή τους, ο ερμηνευτής ή εκτελεστής καλλιτέχνης έχει, όσον αφορά τις ζωντανές ακουστικές εκτελέσεις ή τις εκτελέσεις που έχουν ενσωματωθεί σε φωνογραφήματα, το δικαίωμα να διεκδικεί την αναφορά του ως εκτελεστή ή ερμηνευτή των εκτελέσεών του/της, εκτός εάν η παράλειψή του υπαγορεύεται από τον τρόπο χρήσης της ερμηνείας, και να απαγορεύει κάθε παραποίηση, περικοπή ή άλλη τροποποίηση των ή ερμηνειών του/της που θα ήταν επιβλαβής για τη φήμη του/της. Η παρούσα παράγραφος εφαρμόζεται με την επιφύλαξη των άλλων ηθικών δικαιωμάτων που αναγνωρίζονται από την εγχώρια νομοθεσία.
 4. Τα μέσα έννομης προστασίας των δικαιωμάτων που παρέχονται βάσει του παρόντος άρθρου διέπονται από τη νομοθεσία του Μέρους στο οποίο ζητείται προστασία.
 5. Έκαστο Μέρος δύναται να πρoβλέπει βαθμό προστασίας των ηθικών δικαιωμάτων υψηλότερο από εκείνον που προβλέπεται δυνάμει του παρόντος άρθρου.
 Άρθρο 217
 Εταιρείες συλλογικής διαχείρισης
 Τα Μέρη αναγνωρίζουν τη σημασία των εταιρειών συλλογικής διαχείρισης στον τομέα των δικαιωμάτων δημιουργού και των συγγενικών δικαιωμάτων, για τη διασφάλιση αποτελεσματικής διαχείρισης των δικαιωμάτων που τους ανατίθενται, καθώς και δίκαιης κατανομής των εισπραττόμενων αμοιβών, που είναι ανάλογα με τη χρήση των έργων, των εκτελέσεων και των φωνογραφημάτων, σε πλαίσιο διαφάνειας και ορθών πρακτικών διαχείρισης, σύμφωνα με την εγχώρια νομοθεσία εκάστου Μέρους.
 Άρθρο 218
 Διάρκεια των δικαιωμάτων των δημιουργών
 1. Τα δικαιώματα ενός δημιουργού λογοτεχνικού ή καλλιτεχνικού έργου κατά την έννοια του άρθρου 2 της Σύμβασης της Βέρνης προστατεύονται καθ’ όλη τη διάρκεια της ζωής του δημιουργού και επί εβδομήντα έτη μετά τον θάνατό του.
 2. Σε περίπτωση έργου κοινής δημιουργίας, η διάρκεια της προστασίας που αναφέρεται στην παράγραφο 1 υπολογίζεται από τον θάνατο του τελευταίου επιζώντος δημιουργού.
 3. Για τα ανώνυμα ή ψευδώνυμα έργα, η διάρκεια προστασίας που προβλέπεται από την παρούσα συμφωνία λήγει εβδομήντα έτη αφότου το έργο κατέστη νομίμως προσιτό στο κοινό. Ωστόσο, όταν το υιοθετηθέν από τον δημιουργό ψευδώνυμο δεν αφήνει καμία αμφιβολία για την ταυτότητα του, εφαρμόζεται η διάρκεια προστασίας που ορίζεται στη παράγραφο 1. Εάν ο δημιουργός ενός ανώνυμου ή ψευδώνυμου έργου αποκαλύψει την ταυτότητα του κατά την προαναφερθείσα χρονική περίοδο, εφαρμόζεται η διάρκεια προστασίας που ορίζεται στη παράγραφο 1. Δεν απαιτείται από κανένα Μέρος να προστατεύει ανώνυμα ή ψευδώνυμα έργα των οποίων οι δημιουργοί είναι λογικό να θεωρείται ότι είναι νεκροί επί εβδομήντα έτη.
 4. Όταν ο χρόνος προστασίας ενός έργου, εξαιρουμένων των φωτογραφικών έργων και των έργων των εφαρμοσμένων τεχνών, δεν καθορίζεται με βάση τη ζωή φυσικού προσώπου, τότε ο χρόνος προστασίας είναι τουλάχιστον εβδομήντα έτη από τη λήξη του ημερολογιακού έτους κατά το οποίο σημειώθηκε η δημοσίευση του έργου κατόπιν αδείας ή, σε περίπτωση που δεν υπήρξε τέτοια δημοσίευση του έργου κατόπιν αδείας, εντός τουλάχιστον πενήντα ετών από τη δημιουργία του, εβδομήντα έτη από τη λήξη του ημερολογιακού έτους κατά το οποίο δημιουργήθηκε το έργο.
 5. Η διάρκεια προστασίας κινηματογραφικού ή οπτικοακουστικού έργου είναι τουλάχιστον εβδομήντα έτη αφότου το έργο κατέστη προσιτό στο κοινό με τη συγκατάθεση του δημιουργού, ή, σε περίπτωση που δεν συνέβη κάτι τέτοιο, εντός τουλάχιστον


text:
πενήντα ετών από τη δημιουργία αυτού του έργου, τουλάχιστον εβδομήντα έτη αφότου δημιουργήθηκε το έργο.Εναλλακτικά, Μέρος δύναται να καθορίσει ότι η διάρκεια προστασίας των κινηματογραφικών ή οπτικοακουστικών έργων λήγει εβδομήντα έτη μετά τον θάνατο του τελευταίου προσώπου που ορίζεται ως δημιουργός δυνάμειτου εγχώριου δικαίου.
 Άρθρο 219
 Διάρκεια των συγγενικών δικαιωμάτων
 1. Η διάρκεια της προστασίας που παρέχεται στους ερμηνευτές ή εκτελεστές καλλιτέχνες βάσει της παρούσας συμφωνίας, ορίζεται σε πενήντα τουλάχιστον έτη από το τέλος του έτους κατά το οποίο έγινε η εγγραφή της εκτέλεσης.
 2. Η διάρκεια της προστασίας που παρέχεται στους παραγωγούς φωνογραφημάτων βάσει της παρούσας συμφωνίας ορίζεται σε πενήντα, τουλάχιστον, έτη από το τέλος του έτους κατά το οποίο δημοσιεύθηκε το φωνογράφημα ή, ελλείψει τέτοιας δημοσίευσης εντός πενήντα ετών από την εγγραφή του φωνογραφήματος, σε πενήντα, τουλάχιστον, έτη από το τέλος του έτους κατά το οποίο έγινε η εγγραφή.
 3. Η διάρκεια της προστασίας που παρέχεται στους οργανισμούς ραδιοτηλεόρασης ορίζεται σε τουλάχιστον πενήντα έτη από τη λήξη του ημερολογιακού έτους κατά το οποίο πραγματοποιήθηκε η εκπομπή.
 Άρθρο 220
 Ραδιοτηλεοπτικές εκπομπές και παρουσίαση στο κοινό
 1. Για τους σκοπούς του παρόντος άρθρου, νοούνται ως:
 —
 «ραδιοτηλεοπτική εκπομπή», η μετάδοση ήχων ή εικόνων και ήχων ή των παραστάσεών τους με ασύρματα μέσα με σκοπό τη λήψη τους από το κοινό· η μετάδοση μέσω δορυφόρου αποτελεί επίσης «ραδιοτηλεοπτική εκπομπή»· η μετάδοση κρυπτογραφημένων σημάτων αποτελεί «ραδιοτηλεοπτική εκπομπή» εφόσον τα μέσα για την αποκρυπτογράφησή τους παρέχονται στο κοινό από τον ραδιοτηλεοπτικό οργανισμό ή με τη συναίνεσή του, και
 —
 «παρουσίαση στο κοινό», εκτέλεσης ή φωνογραφήματος, η μετάδοση στο κοινό με κάθε μέσο, εκτός από τη ραδιοτηλεοπτική εκπομπή, των ήχων μιας εκτέλεσης ή των ήχων ή των αναπαραστάσεων ήχων που έχουν ενσωματωθεί σε φωνογράφημα. Για τους σκοπούς της παραγράφου 3, η «παρουσίαση στο κοινό» περιλαμβάνει την παροχή της δυνατότητας ακοής από το κοινό των ήχων ή των παραστάσεών τους που έχουν ενσωματωθεί σε φωνογράφημα.
 2. Οι ερμηνευτές ή εκτελεστές καλλιτέχνες έχουν το αποκλειστικό δικαίωμα να επιτρέπουν, όσον αφορά τις εκτελέσεις τους:
 α)
 τη ραδιοτηλεοπτική μετάδοση και παρουσίαση στο κοινό των μη εγγεγραμμένων ερμηνειών ή εκτελέσεών τους, εκτός από τις περιπτώσεις που η ερμηνεία ή η εκτέλεση έχει ήδη αποτελέσει αντικείμενο ραδιοτηλεοπτικής μετάδοσης, και
 β)
 την εγγραφή των μη εγγεγραμμένων ερμηνειών ή εκτελέσεών τους.
 3. Οι ερμηνευτές και εκτελεστές καλλιτέχνες και οι παραγωγοί φωνογραφημάτων έχουν δικαίωμα ενιαίας και εύλογης αμοιβής για την άμεση ή έμμεση χρήση των φωνογραφημάτων τους που δημοσιεύονται για εμπορικούς σκοπούς, για ραδιοτηλεοπτική μετάδοση ή για οποιαδήποτε παρουσίαση στο κοινό. Τα Μέρη ορίζουν στην εγχώρια νομοθεσία τους ότι η ενιαία και εύλογη αμοιβή ζητείται από τον χρήστη εκ μέρους του ερμηνευτή ή εκτελεστή καλλιτέχνη ή εκ μέρους του παραγωγού φωνογραφημάτων ή και από τους δύο. Τα Μέρη δύνανται να θεσπίζουν εγχώρια νομοθεσία, η οποία, ελλείψει συμφωνίας μεταξύ του ερμηνευτή ή εκτελεστή καλλιτέχνη και του παραγωγού φωνογραφήματος, προβλέπει τους όρους σύμφωνα με τους οποίους η ενιαία και εύλογη αμοιβή κατανέμεται μεταξύ των ερμηνευτών ή εκτελεστών καλλιτεχνών και των παραγωγών φωνογραφημάτων.
 4. Έκαστο Μέρος παρέχει στους ερμηνευτές ή εκτελεστές καλλιτέχνες το αποκλειστικό δικαίωμα να


text:
επιτρέπουν ή να απαγορεύουν όσον αφορά την εγγραφή των ερμηνειών ή εκτελέσεών τους:
 α)
 την άμεση ή έμμεση αναπαραγωγή·
 β)
 τη διανομή μέσω πώλησης ή άλλης μεταβίβασης της κυριότητας·
 γ)
 την εκμίσθωση στο κοινό του πρωτοτύπου και των αντιτύπων του, και
 δ)
 τη διάθεση στο κοινό, με ενσύρματα ή ασύρματα μέσα, κατά τέτοιο τρόπο ώστε το κοινό να δύναται να έχει πρόσβαση σε αυτά σε τόπο και χρόνο που μπορεί να επιλέγει ο καθένας ξεχωριστά.
 5. Εάν οι ερμηνευτές ή εκτελεστές καλλιτέχνες μεταβιβάσουν το δικαίωμα διάθεσης ή μίσθωσης, τα Μέρη δύνανται να προβλέπουν ότι οι ερμηνευτές ή εκτελεστές καλλιτέχνες διατηρούν το δικαίωμα εύλογης αμοιβής από το οποίο δεν χωρεί παραίτηση, η οποία είναι δυνατό να εισπράττεται από εταιρεία είσπραξης δεόντως εξουσιοδοτημένη εκ του νόμου, σύμφωνα με το εγχώριό τους δίκαιο.
 6. Τα Μέρη δύνανται να αναγνωρίζουν στους ερμηνευτές ή εκτελεστές καλλιτέχνες οπτικοακουστικών έργων δικαίωμα εύλογης αμοιβής από το οποίο δεν χωρεί παραίτηση για τη ραδιοτηλεοπτική μετάδοση ή τυχόν παρουσίαση στο κοινό των εγγεγραμμένων ερμηνειών ή εκτελέσεών τους, αμοιβής η οποία είναι δυνατό να εισπράττεται από εταιρεία είσπραξης δεόντως εξουσιοδοτημένη εκ του νόμου, σύμφωνα με το εγχώριό τους δίκαιο.
 7. Τα Μέρη δύνανται να προβλέπουν στο εγχώριό τους δίκαιο περιορισμούς ή εξαιρέσεις στα δικαιώματα των ερμηνευτών ή εκτελεστών καλλιτεχνών οπτικοακουστικών έργων, σε ορισμένες ειδικές περιπτώσεις που δεν αντίκεινται στην κανονική εκμετάλλευση των ερμηνειών ή εκτελέσεων και δεν θίγουν αδικαιολογήτως τα νόμιμα συμφέροντα των ερμηνευτών ή εκτελεστών καλλιτεχνών.
 8. Έκαστο Μέρος παρέχει στους ραδιοτηλεοπτικούς οργανισμούς το αποκλειστικό δικαίωμα να επιτρέπουν ή να απαγορεύουν την αναμετάδοση των εκπομπών τους, τουλάχιστον από οποιοδήποτε ασύρματο μέσο.
 Άρθρο 221
 Προστασία τεχνολογικών μέτρων
 Τα Μέρη συμμορφώνονται με τις διατάξεις του άρθρου 11 της WCT και του άρθρου 18 της WPPT.
 Άρθρο 222
 Ενημέρωση για το καθεστώς προστασίας των δικαιωμάτων
 Τα Μέρη συμμορφώνονται με τις διατάξεις του άρθρου 12 της WCT και του άρθρου 19 της WPPT.
 Άρθρο 223
 Δικαίωμα παρακολούθησης των δημιουργών έργων τέχνης
 1. Με την επιφύλαξη του άρθρου 14β (2) της Σύμβασης της Βέρνης, έκαστο Μέρος παρέχει στον δημιουργό ενός έργου τέχνης, και σε περίπτωση θανάτου του/της, στους διαδόχους του/της, αναφαίρετο δικαίωμα από το οποίο δεν χωρεί παραίτηση να εισπράξουν ένα ποσοστό επί της τιμής του έργου κατά τη μεταπώλησή του μετά την πρώτη μεταβίβασή του από τον δημιουργό.
 2. Το δικαίωμα που αναφέρεται στην παράγραφο 1 εφαρμόζεται, σύμφωνα με την εγχώρια νομοθεσία, σε κάθε μεταπώληση με πλειστηριασμό ή μέσω επαγγελματιών της αγοράς έργων τέχνης, όπως είναι οίκοι δημοπρασιών, γκαλερί έργων τέχνης ή άλλοι έμποροι έργων τέχνης.
 Τμήμα 4
 Σχέδια
 Άρθρο 224
 Διεθνείς Συμφωνίες
 Τα Μέρη καταβάλλουν κάθε δυνατή προσπάθεια προκειμένου να προσχωρήσουν στην Πράξη της Γενεύης του Διακανονισμού της Χάγης για τη διεθνή καταχώριση των βιομηχανικών σχεδίων και υποδειγμάτων, πoυ θεσπίστηκε στη Γενεύη στις 2 Ιουλίου 1999.
 Άρθρο 225
 Προϋποθέσεις για την προστασία σχεδίων και υποδειγμάτων (68)
 1. Έκαστο Μέρος εξασφαλίζει την προστασία των σχεδίων που έχουν δημιουργηθεί κατά τρόπο ανεξάρτητο και είναι νέα. Εφόσον προβλέπεται από την νομοθεσία Μέρους, είναι δυνατόν να απαιτείται επίσης ο ιδιαίτερος χαρακτήρας αυτών των σχεδίων και υποδειγμάτων. Η


text:
εν λόγω προστασία παρέχεται με καταχώριση και παρέχει στους κατόχους τους αποκλειστικό δικαίωμα σύμφωνα με τις διατάξεις του παρόντος Τμήματος.
 2. Το σχέδιο ή υπόδειγμα που εφαρμόζεται ή ενσωματώνεται σε ένα προϊόν το οποίο αποτελεί συστατικό σύνθετου προϊόντος θεωρείται ότι πρέπει να προστατεύεται σύμφωνα με την παράγραφο 1, μόνον εάν το συστατικό, αφού ενσωματωθεί στο σύνθετο προϊόν (69), παραμένει ορατό κατά τη συνήθη χρήση (70) του προϊόντος, και στο μέτρο που τα ορατά χαρακτηριστικά του συστατικού πληρούν, αυτά καθαυτά, τις προϋποθέσεις για να προστατεύονται.
 Άρθρο 226
 Δικαιώματα που παρέχει η καταχώριση
 1. Ο κάτοχος ενός καταχωρισμένου σχεδίου έχει το αποκλειστικό δικαίωμα τουλάχιστον να εμποδίζει τρίτους να προβαίνουν, χωρίς τη συγκατάθεσή του/της, στην παραγωγή, την προσφορά προς πώληση, την πώληση, την εισαγωγή, την εξαγωγή, την αποθήκευση ή τη χρήση ειδών που φέρουν ή ενσωματώνουν το προστατευόμενο σχέδιο, οσάκις οι προαναφερθείσες πράξεις επιχειρούνται για εμπορικούς σκοπούς.
 2. Ο κάτοχος ενός καταχωρισμένου σχεδίου έχει επίσης το δικαίωμα να προσφεύγει στη δικαιοσύνη κατά οποιουδήποτε προσώπου παράγει ή διοχετεύει στην αγορά προϊόν του οποίου το σχέδιο παρουσιάζει ελάχιστες μόνο διαφορές ως προς το προστατευόμενο σχέδιο ή εφόσον έχει ίδια εμφάνιση με το εν λόγω προστατευόμενο σχέδιο.
 Άρθρο 227
 Χρόνος προστασίας
 Η διάρκεια προστασίας ενός βιομηχανικού σχεδίου ανέρχεται σε τουλάχιστον μία δεκαετία από την ημερομηνία υποβολής της αίτησης καταχώρισης. Τα Μέρη δύνανται να εφαρμόζουν μεγαλύτερη διάρκεια προστασίας στην εγχώρια τους νομοθεσία.
 Άρθρο 228
 Εξαιρέσεις
 1. Τα Μέρη δύνανται να προβλέπουν περιορισμένης έκτασης εξαιρέσεις όσον αφορά την προστασία των σχεδίων, υπό τον όρο ότι οι εξαιρέσεις αυτές δεν αντιβαίνουν υπερβολικά στην κανονική εκμετάλλευση των προστατευόμενων σχεδίων και δεν θίγουν αδικαιολόγητα τα νόμιμα συμφέροντα του κατόχου του προστατευόμενου σχεδίου, λαμβανομένων υπόψη των νόμιμων συμφερόντων τρίτων.
 2. Η προστασία σχεδίων δεν επεκτείνεται σε σχέδια που αποτελούν εξ ολοκλήρου απόρροια τεχνικών ή λειτουργικών παραμέτρων.
 3. Η καταχώριση δεν παρέχει δικαιώματα επί των χαρακτηριστικών της εμφάνισης ενός προϊόντος τα οποία πρέπει αναγκαστικώς να αναπαράγονται με την ακριβή μορφή και τις διαστάσεις τους, ώστε το προϊόν στο οποίο ενσωματώνεται ή εφαρμόζεται το σχέδιο ή υπόδειγμα να μπορεί να συνδεθεί μηχανικά με άλλο προϊόν ή να τοποθετηθεί μέσα, γύρω ή επάνω σε άλλο προϊόν, ώστε καθένα από αυτά να μπορεί να επιτελεί τη λειτουργία του.
 4. Ένα σχέδιο ή υπόδειγμα δεν παρέχει δικαιώματα όταν αντιβαίνει στη δημόσια τάξη ή τα χρηστά ήθη.
 Άρθρο 229
 Σχέση με τα δικαιώματα δημιουργού
 Το αντικείμενο προστασίας ενός δικαιώματος επί σχεδίου δύναται να προστατεύεται βάσει της νομοθεσίας περί δικαιωμάτων δημιουργού, εάν πληρούνται οι προϋποθέσεις για τέτοιου είδους προστασία. Η έκταση και οι προϋποθέσεις παροχής της προστασίας, καθώς και ο απαιτούμενος βαθμός πρωτοτυπίας, καθορίζονται από έκαστο Μέρος.
 Τμήμα 5
 Διπλώματα ευρεσιτεχνίας
 Άρθρο 230
 1. Τα Μέρη συμμορφώνονται με τα άρθρα 2 έως 9 της Συνθήκης της Βουδαπέστης για τη διεθνή αναγνώριση της κατάθεσης μικροοργανισμών με στόχο τις διαδικασίες ευρεσιτεχνίας, η οποία έγινε στη Βουδαπέστη στις 28 Απριλίου 1977 και τροποποιήθηκε στις 26 Σεπτεμβρίου 1980.
 2. Η Ευρωπαϊκή 'Ενωση καταβάλλει κάθε δυνατή προσπάθεια για να συμμορφωθεί με τη Συνθήκη για το δίκαιο ευρεσιτεχνίας, η οποία υιοθετήθηκε στη Γενεύη την 1η